text:
Kuri uyu wa Gatanu tariki ya 05 Ukwakira Akarere ka Nyarugenge kizihije umunsi mpuzamahanga wahariwe mwarimu.
Uyu mwaka insanganyamatsiko ku rwego rw’isi iragira iti: “Uburenganzira ku Burezi ni Uburenganzira ku Mwarimu w’ Umwuga''
mu Rwanda insanganyamatsiko yahariwe uyu munsi ikaba igira iti: ''Umwarimu w’Umwuga kandi ushoboye , Isoko y’uburezi n’Uburere bifite Ireme”.'
ibikorwa byo kwizihiza uyu munsi bikaba byakorewe ku rwego rw' Imirenge aho abarimu bahuriye bakabanza gukina imikino inyuranye irimo umupira w' amaguru n' umupira w' intoki, nyuma y' imikino abarimu bakaba bahuriye hamwe baganira kubiganiro bitandukanye byibanze kucyateza imbere umwarimu no kuzamura ireme ry' Uburezi. aba barimu bakaba banahawe ikiganiro kuri gahunda ya Ndi Umunyarwanda.
Hizihizwa uyu munsi wa Mwarimu hakaba hanahemwe abarimu bagaragaje ubudashyikirwa mu kazi kabo ndetse n' ibigo by' amashuri by' intangarugero.
Akarere ka Nyarugenge kakaba gafite amashuri yinshucye 68 arimo abanyeshuri 5,910 n'abarimu 242, Amashuri abanza 39 afite abanyeshuri 51,934 n'abarimu 1050,Amashuri yisumbuye 26 yigisha abanyeshuri 13,929 akagira abarimu 2464 na TVET 9 zigamo abanyeshuri 2,459 zikagira abarimu 163


c: text/html

text:
Ese isengesho rya benshi rigira umumaro? Isegensho rya benshi ryaba rifite imbaraga kurusha iry'umwe?
Ikibazo: Ese isengesho rya benshi rigira umumaro? Isegensho rya benshi ryaba rifite imbaraga kurusha iry'umwe?
Igisubizo: Isengesho rya benshi ni ingenzi cyane mu buzima bw'itorero, kimwe no kuramya, ijambo ry'Imana, igaburo ryera ndetse no gusabana. Itorero ryo mu minsi ya mbere ryahuraga kenshi rikigira ku birenge by'intumwa, rigasangira ifunguro kandi rigasengera hamwe (Ibyakozwe 2:42). Gusengana n'abandi bizera bishobora kugira umumaro mwinshi. Isengesho rya benshi riradukomeza kandi rikanatwunga, kuko tuba dushyira ukwemera kwacu hamwe. Mwuka Wera utuye muri buri mwizera ashyira ibyishimo mu mitima yacu iyo turi kumva abandi bashima Umwami wacu, akaduhuriza mu murunga udasanzwe w'ubusabane tutabona ahandi mu buzima.
Abatsikamiwe n'ibibazo by'ubuzima iyo bumvise abandi babazamura imbere y'intebe y'ubuntu, bibasubizamo imbaraga. Gusengera abandi kandi byongera urukundo tubafitiye. Tugomba kwegera Imana twicishije bugufi (Yakobo 4:10), mu kuri (Zaburi 145:18), twumvira (1 Yohana 3:21-22), twuzuye gushima (Abafilipi 4:6) kandi tudatinya (Abaheburayo 4:16). Ikibabaje ariko, hari abakoresha isengesho rya benshi kutavugisha Imana, ahubwo bagakoresha amagambo yo kureshya ababumva. Yesu yihanangirije bene ibyo muri Matayo 6:5-8, ubwo yadusabaga kutishyira hejuru ngo twiyerekane igihe turi gusenga, ahubwo tugasengera mu ibanga, kugira ngo tutagwa mu mutego wo gusengana uburyarya.
Nta hantu na hamwe Bibiliya ivuga ko isengesho rya benshi 'rifite imbaraga' nyinshi kurusha iry'umuntu ku giti cye, ku buryo ryaba rikora ku Mana kurushaho. Abakristo benshi bitiranya gusenga no 'kwakira ibyo dukeneye ku Mana', kandi isengesho rya benshi rikunze gukoreshwa mu gusubiramo urutonde rw'ibyo bose bashaka. Isengesho ariko, nk'uko Bibiliya ibivuga, ririmo ibice byinshi, ariko icya mbere rigomba kuba rigamije ni ukwinjira mu busabane bwihariye n'Imana yera, ikiranuka kandi nziza. Kuba Imana nk'iyo yakwemera no gutega amatwi ibiremwa nkatwe byonyine byari bikwiye guhimbazwa no kuramwa (Zaburi 27:4, 63:1-8), kwihana no guhinduka mu mitima yacu (Zaburi 51, Luka 18:9-14), kuzuza imitima yacu ishimwe (Abafilipi 4:6, Abanyakolosi 1:12), kandi bikatwuzuza umutwaro wo kwingingira abandi (2 Abatesalonike 1:11, 2:16).
Gusenga rero ni uburyo bwo kuzuzanya n'Imana ngo umugambi wayo usohore, si uburyo bwo kuyikoresha ubushake bwacu. Iyo turetse irari ryacu tukiyegurira uzi ibyo duhangana kuturusha kandi 'akamenya ibyo dukeneye mbere y'uko tubisaba' (Matayo 6:8), amasengesho yacu ahita agera ku rundi rwego. Gusenga kwiyeguriye ubushake bw'Imana buri gihe kurasubizwa, kwaba ari ukw'umwe cyangwa ukwa benshi.
Kuvuga ko gusenga kwa benshi kugira imbaraga nyinshi kurusha ukw'umwe akenshi bituruka ku guhindurira ubusobanuro Matayo 18:19-20 'kandi ndababwira yuko ababiri muri mwe nibahuza umutima mu isi wo kugira icyo basaba cyose, bazagikorerwa na Data wo mu ijuru. Kuko aho babiri cyangwa batatu bateraniye mu izina ryanjye, nanjye mba ndi hagati yabo.' Ariko mu by'ukuri, ibyo Yesu yabivuze ari gutanga amabwiriza ngenderwaho mu itorero iyo hagize umwe muri ryo ucumura. Guhindura ayo magambo ya Yesu isezerano ryo guhabwa ibyemeranyijweho gusengera, uko byaba bimeze kose niyo byaba amafuti, ntaho bihuriye n'amabwiriza ngenderwaho Yesu yatangaga kandi bivuguruza ibyo Bibiliya itwigisha ahandi hose, cyane cyane ku kutavugirwamo kw'Imana.
Ikindi kandi, gukeka ko iyo 'babiri cyangwa batatu bateranye' basenga hari imbaraga zidasanzwe amasengesho yabo ahabwa ntaho tubisanga muri Bibiliya. Yego koko Yesu aba hagati yacu iyo babiri cyangwa batatu bari gusenga, kimwe n'uko aba ahari iyo umwe ari gusenga wenyine, nubwo yaba ari kure cyane y'abandi.
Muri make, isengesho rya benshi rero ni ngombwa cyane kuko rirema ubumwe (Yohana 17:22-23), rikaba urubuga rwo gufashanya mu bizera (1 Abatesalonike 5:11) no gufashanya mu rukundo n'imirimo myiza (Abaheburayo 10:24).
English
Ese isengesho rya benshi rigira umumaro? Isegensho rya benshi ryaba rifite imbaraga kurusha iry'umwe?

robotstxt: allowed

filter: keep


text:
Mu mpera za Ukwakira 2017 nibwo Humble Jizzo na Blauman batangaje ko bitegura kwakira imfura yabo y’umukobwa ari nabyo byatumye bafata umwanzuro wo guhagarika ubukwe bagombaga gukora mu Ukuboza 2017.
Aba bombi bahagurutse ku Kibuga Mpuzamahanga cy’Indege cya Kigali ku mugoroba wo kuri uyu wa Gatanu, tariki 15 Ukuboza 2017. Baherekejwe n’inshuti n’imiryango barimo abavandimwe ba Humble Jizzo ndetse na Nizzo basanzwe baririmbana muri Urban Boyz.
Mu kiganiro Humble Jizzo yagiranye n’itangazamakuru mbere y’uko we n’umukunzi we bafata indege, yagize ati “Mperekeje umufasha wanjye, turitegura kwibaruka umwana, twahisemo kujya muri Leta Zunze Ubumwe za Amerika kuko nubundi twagombaga kujyayo gusura umuryango we. Mbere na mbere hari ukwitegura uwo mwana no guhura n’umuryango cyane ko [Amy Blauman] yahuye n’umuryango wanjye. Ni ibintu byiza guhura n’iwabo twishimira n’umwana.”
Yongeyeho ko urugendo rwe na Amy Blauman rugomba kubimburirwa n’iminsi itatu bazamara i New York hanyuma bakabona kwerekeza aho bagiye. Ashyenga, yavuze ko ngo yahoraga yifuza kuhagera mu bihe by’ubukonje akabasha kwibonera urubura rutinywa na benshi mu nshuti bamutanzeyo.
Humble Jizzo yavuze ko gahunda z’umuryango agiyemo muri Leta Zunze Ubumwe za Amerika zitazatuma itsinda rya Urban Boyz risenyuka kuko yabanje kugirana igihe cyihariye na Nizzo barisigaranyemo bakaganira imikorere igomba kuriranga no mu gihe adahari.
’’Agahanga umugenzi kaba iyo agiye"
Humble Jizzo yavuze ko berekeje mu Mujyi wa Wenatchee wo muri Leta ya Washington, akomeza avuga ko agomba kumarayo igihe kiri hagati y’ukwezi kumwe n’igice n’abiri ariko byose bikazaterwa n’uko gahunda zimujyanye zizagenda.
Yagize ati “Mfiteyo igihe kingana n’ukwezi n’igice ariko agahanga umugenzi kaba iyo agiye. Ndateganya kuzaza muri icyo gihe. Ntabwo nshaka kwemeza igihe runaka kuko tugiye kwibaruka, gusa byose bigenze neza ni amezi abiri cyangwa kumwe n’igice.”
Humble Jizzo na Amy Blauman bajyanye muri Amerika bamaranye imyaka itatu bakundana.
Uyu mukobwa yaje mu Rwanda mu 2014 ubwo yakoraga ubushakashatsi ku byo yize mu Cyiciro cya Gatatu cya Kaminuza, yatangiye akorera cyane mu Mujyi wa Rusizi ari naho yamenyaniye na Humble Jizzo ubwo Urban Boyz yari yagiye kuririmbirayo muri Primus Guma Guma Super Star.
Humble Jizzo yambitse impeta y’urukundo Amy Blauman ubwo bari mu bikorwa byo gufata amashusho y’indirimbo yitwa ‘Do You Know’ bakoze bavuga byimbitse ku rukundo rwabo, igasohoka ku wa 14 Gashyantare 2017.


text:
Ibitekerezo byo kwihangira imirimo bikwiye gutangira kare - Minisitiri Mbabazi
Minisitiri w’urubyiruko Rosemary Mbabazi yakanguriye urubyiruko kutarindira kubura akazi cyangwa kurangiza amashuri kugira ngo batangire imishinga yo kwihangira imirimo.
Yabitangaje ubwo hatangizwaga icyumweru cyahariwe gukangurira urubyiruko kwihangira imirimo “Global Interpreneurship Week”, cyatangijwe ku mugoroba wo kuri uyu wa Mbere tariki 13 Ugushyingo 2017.
Hakozwe ikiganiro cyahuje urubyiruko na bamwe mu bakora mu bigo bishinzwe gufasha urubyiruko kwiteza imbere, binyuze mu kwihangira imirimo. Hagaragarijwemo imbogamizi urubyiruko ruhura nazo zirimo izo kutagira ubumenyi no gucika intege mu gihe bahuye n’imbogamizi muri buzinesi.
Minisitiri Mbabazi yavuze ko guhura n’imbogamizi muri buzinesi atari bibi ubwabyo mu gihe umuntu yiteguye kwigira ku makosa yakoze. Yavuze ko benshi mu bantu bakomeye ku isi bagiye bahura n’imbogamizi zikabaca intege ariko bakihangana bagakomeza kugeza bageze ku ntego zabo.
Yagize ati “Kwihangira imirimo ntago ari ugutangira ari uko urangije kaminuza. Kwihangira imirimo ni ugutangira mbere ukiri mu mashuri abanza cyangwa mu yisumbuye ugatangira kuganira ku kwihangira imirimo, kuko ntago ari ikintu wakora rimwe ngo gihite gitungana cyangwa ngo bigende neza.”
Yavuze ko ari yo mpamvu leta ikomeza gushyira imbaraga mu gukangururira urubyiruko gukurana uwo muco wo kwishakamo ibisubizo. Yavuze ko uruhare rwa leta ari ugushyiraho politike n’uburyo bworohereza buri wese gutangira ubucuruzi no gufasha urubyiruko kubona igishoro.
Kamanzi Janice, umwe mu rubyiruko rurajwe ishinga no kwihangira umurimo, yavuze ko bagikeneye ubumenyi bwisumbuyeho kugira ngo bamenye ahari amahirwe banabashe kuyagerageza. Yavuze ko usanga abana benshi bo mu giturage bataragira ayo mahirwe nk’abo mu mujyi.
Ati “Ubumenyi ni urufunguzo kuri buri kintu wakora. Usanga abana bo mu mijyi bajijutse kuko bahura n’ibintu bibakangura mu bwenge ariko mu cyaro ni ho hakiri ikibazo kuko abana bahavukiye ntibapfa kugira amahirwe angana n’ay’abo mu mujyi.”
Pamela Munyana, umuyobozi wa Idea4Africa, umuryango wateguye icyo kiganiro ariko usanzwe ukorana n’urubyiruko rushaka kwinjira muri gahunda yo kwihangira imirimo, yavuze ko basanzwe bafasha abanyeshuri biga mu mashuri yisumbuye kugera ku nzozi zabo zo kwihangira imirimo.
Ati “Dufite amatsinda 40 yo kwihangira imirimo mu gihugu kugira ngo duhe abo bana ibyo bakeneye birimo kubafasha gufata ibitekerezo byabo bakabishyira mu bikorwa. Icyo dukora tubaha amahugurwa y’amezi atandatu nyuma y’aho tugahitamo abanyeshuri bagaragaza imishinga yabo neza.”
Yavuze ko abanyeshuri bagaragaje imishinga yabo neza ari bo baha inkunga zo gutangira, bakanabahuza n’abandi bashoramari babafasha kuzamura ibyo bakora.
Iki cyumweru gisanzwe kiba buri mwaka ku rwego rw’isi, mu Rwanda kitabirwa n’urubyiruko rwiganjemo urufite ibitekerezo, abamaze gutangira gushyira mu bikorwa ibitekerezo byabo n’abanyeshuri bifuza kumenya byinshi ku kwihangira imirimo.
Ibitekerezo ( 1 )
Murakoze kuduhugura kubintu bikomeye gutya.burya gutangira ni kare nitubyitaho bizagabanya ubushomeri abanyeshuli bazajya bava muri kaminuza batanga akazi aho kugahabwa.Minitiri w’urubyiruko wakoze cyane ku nama nziza.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
INKOMOKO Y'ISONI N'IKIMWARO MU KWIKINISHA
Umusore ajya kubona akabona arashyutswe akabura uko abyifatamo, yasohorera ahandi hatari mu gituba akumva ari icyaha, nyamara kandi n'icyo gituba cyangwa iyo mboro nta byinshi abiziho usibye wenda igiparu! Hari umukobwa ushobora kugira imihango ari bwo bwa mbere, akiruka ati"nimuntabare, ndapfuye, nazanye amaraso!" kuko atigeze abyitegura cyangwa ngo abyigishwe. Iyo umuntu ari umwana yikora ku gitsina bati "rekura wa shyano we! Ubwo aho hantu ufashe urahazi?" Abantu bagizwe abanyururu ku bice bimwe by'umubiri wabo.
Mu bindi bihugu ho hari aho bapfumura igishishwa cy'imboro n'icyuma bagafunga n'agakwege ngo umusore ntazibeshye ngo yikinishe, kera ho babambikaga impago z'ibyuma babikagamo imboro bakayikingiranamo ngo umuhungu ntiyikinishe; abakobwa bakabashyiraho za poudre ziryana mu igituba no kuri rugongo ngo nibajya kugikoraho babare! Ahandi baca abakobwa za rugongo burundu ngo kuryoherwa n'uburyohe buturutse kuri rugongo n'igituba byazabararura bakazata abagabo. N'iyo bashatse ntibibashimisha kuko badashobora no kunyazwa kandi imyakura y'uburyohe iba muri rugongo iba yaratakaye mu "ikebwa ryabo".
Ubu bwiru mu muco ku byerekeranye n'igitsina ni bwo buzana kumva umuntu afite isoni yo kwikinisha. Mu by'ukuri umusore cyangwa inkumi yumva akoze ibitemewe n'ababyeyi kuko baba barahisemo kubimuhisha ibi na byo bigatuma yumva ashaka kwikinisha cyane kuko akenshi abantu bakunda gukora ibyo babuzwa.
Ubundi kandi umuco ugatera ubwoba ngo nuramuka wikinishije uzaba impumyi,uzasara cyangwa urware. Nyamara ibi ni ibinyoma.Ntushobora kurwara kuko wafashe imboro yawe cyangwa igituba ukabikinisha ugasohora. Ushobora kurwara ahubwo ugiye uswera cyangwa uswerwa inshuro nyinshi n'abantu batandukanye utarashaka.
INDWARA YONYINE YATURUKA MU KWIKINISHA NI IYO SONI N'UBWOBA N'AGAHINDA NO KUMVA NTACYO UMAZE BISHOBORA KUKUGWA NABI RWOSE.Kwifatira icyemezo ko utazongera kwikinisha ni nko kwirahuriraho umuriro, kuko ni bwo ubishaka cyane kugeza naho wakenera kubikora nk'imashini. Umuti ni ugutuza ukumva ko ibyo ukora ari normal,byiza,bya kamere,kandi bikurindira ubuzima. Ukiga kubicunga neza nk'uko umuntu acunga ibindi byose yitayeho mu buzima


text:
Impyiko zifite akamaro kanini ku mubiri w’umuntu, cyane cyane gusukura no kuyungurura amaraso ziyakuramo imyanda. Iyo zikora nabi zigaragazwa n’imihandagurikire mu mikorere isanzwe y’umubiri.
Ubusanzwe umuntu agira impyiko 2, ziba ku gice cyo hasi ku nda ahegereye umugongo. Impyiko ni igice cy’ingenzi cyane mu mubiri gikora mu gusukura no kuyungurura amaraso, ziyakuramo imyanda, igasohoka mu mubiri binyuze mu kunyara. Iyo zitangiye kubura ubushobozi bwo kuyungurura no gukura imyanda mu maraso ku buryo buhagije, tuvuga ko zitagikora neza.
Bimwe mu bimenyetso biragoye kugaragara iyo bikiza, gusa kubibona hakiri kare ni ingenzi cyane kuko bifasha mu kuzivura hakiri kare bityo bikazirinda kwangirika.
Dore bimwe mu ibimenyetso byakwereka ko zidakora neza:
Kunyaragura cyane
Kunyara inshuro nyinshi cyane cyane nijoro bishobora kuba ikimenyetso cy’impyiko zikora nabi. Iyo utuyunguruzo tw’impyiko twangiritse, byongera ubushake bwo guhora ushaka kunyara, kuko tuba tudashobora gufunga inkari. Ibi kandi bishobora kuba ikimenyetso cy’ubwandu bw’umuyoboro w’inkari cg se kubyimba kwa prositate ku bagabo.
Amaraso mu nkari
Impyiko zikora neza, ntizigomba gusohora uturemangingo tw’amaraso mu mubiri, akamaro kazo ni ukuvana imyanda mu maraso, ubundi agakomeza gutembera mu mubiri bisanzwe. Iyo impyiko zikora nabi, uturemangingo tw’amaraso dushobora gutangira gusohoka mu nkari; ibi bishobora kuba ikimenyetso cy’uko zikora nabi, watangiye kuzana utubuye mu mpyiko (kidney stones), tumeur/tumor cg infection.
Kubyimbagana no kwiyongera ibiro cyane
Impyiko zifasha umubiri mu kwikiza imyanda n’uburozi butandukanye buba buwurimo, igasohoka ari inkari. Iyo zidakora neza, ayo mazi yose yigumira mu mubiri, bikaba byatera ingiramubiri guhorana amazi menshi (edema) no kwiyongera ibiro.
Kuzamuka k’umuvuduko w’amaraso
Iyo impyiko zangiritse, ntago zishobora kuringaniza neza umuvuduko w’amaraso. Imbaraga amaraso acana mu miyoboro yazo, atuma imiyoboro y’amaraso mu mpyiko irushaho kwangirika no gukomera cyane.
Guhora unaniwe no gucika intege
Akenshi kunanirwa biterwa no kubura umusemburo witwa erythropoietin (EPO). Akamaro k’uyu musemburo mu mubiri ni ugutuma insoro zitukura z’amaraso zikorwa. Izi nsoro zitwara umwuka mwiza wa oxygen ku turemangingo dutandukanye mu mubiri. Iyo zidakora ku buryo buhagije umusemburo wa EPO, bituma insoro zitukura zigabanuka, bityo ugahorana umunaniro no gucika intege buri gihe
Guhorana imbwa ku mikaya
Impyiko zikora nabi bitera imyunyungugu itandukanye mu mubiri kutagira urugero ruhagije, calcium na phosphore zitangira kugabanuka mu mubiri, bityo imikaya igahora yikanya (bizwi nko gufatwa n’imbwa).
Urufuro mu nkari
Iyo unyara inkari zirimo urufuro, bishobora kwerekana ko hari proteyine ziri gusohoka mu nkari. Uru rufuro akenshi ruba rumeze nk’urwo ubona uri gukubita amagi, ni proteyine za albumin ziba zasohotse mu nkari, izi proteyine tunazisanga mu magi.
Guhorana iseseme no kuruka
Iyo imyanda ikabije kuba myinshi mu mubiri kubera impyiko zitayisohora uko bikwiye, umubiri utangira gushakisha uburyo bwose wikiza iyo myanda, ibi nibyo bituma ugira iseseme, ugashaka kuruka kugira ngo isohoke
Kuzana ibiheri biryaryata
Iyo imyanda kimwe na acide yitwa uric (uric acid), bimaze kuba byinshi mu mubiri bitangira gutera ibituri ku ruhu. Ibi biheri bishobora no kugira ibara ritukura, riba ryatewe na aside nyinshi iri mu mubiri.
Umutima guteragura cyane
Mu gihe zangiritse, bishobora gutera potasiyumu nyinshi mu maraso, ibi bituma umutima uteragura cyane.
Mu gihe ubonye bimwe muri ibi bimenyetso, ni ngombwa kugana kwa muganga bakagusuzuma impyiko hakiri kare, mbere yuko zangirika bikaba byateza ibibazo bikomeye umubiri.


text:
I Kigali: Dore bimwe mu bikorwa by’ingenzi byaranze conference y’abagore mu Gakiza
Kuri uyu wa gatandatu w’icyumweru gishize, mu nzu mberabyombi y’Umuryango wo Gushaka no Gukiza Icyazimiye SSHM/Agakiza iherereye mu murenge wa Gatenga haruguru gato ya ADEPR Gatenga, hateraniye umubare munini w’abagore b’abakirisitu baturuka mu mpande enye z’igihugu, aho baganiraga ku « Ruhare rw’umugore ukijijwe mu kubaka amahoro. »
Iyi gahunda yaranzwe n’ibyishimo ku kigero kiri hejuru, aho abadamu baganiriye mu buryo burambuye ku cyakorwa ngo umugore ukijijwe abe imbarutso y’amahoro mu muryango mu itorero ndetse no muri sosiyete nyarwanda. Abantu batandukanye bagiye bafata ijambo bagatanga ibitekerezo byabo ndetse n’ubusobanuro bwimbitse kuri iyi ngingo.
Ubwitabire bwari bushimishije
Past. Desire Habyarimana Umuyobozi wa SSHM / Agakiza Family, niwe watangije ibi biganiro, yakira abitabiriye ndetse anasobanura intego y’iyi gahunda.
Past. Desire yavuze ko amahoro yuzuzanya n’umutekano. Yavuze ko n’ubwo bidakunda ko ugira amahoro udafite umutekano ariko ko bibaho cyane ko wagira umutekano ariko ukabura amahoro kuko yo ataba inyuma ahubwo aba mu mutima.
Aha rero nta muntu uhagera kereka Yesu wenyine. Icyakora ngo umuntu ashobora kubuza undi amahoro, kimwe n’uko umuntu ashobora gufasha undi kugira amahoro.
Yongeye kwibutsa abari aho kandi ko nta muntu utanga icyo atahawe.
Yabisobanuye muri aya magambo:
« Nta muntu utanga icyo atahawe, niba utarakunzwe ukiri muto biragoye ko uzakunda, niba nta burere wabonye biragoye ko utanga uburere bwiza. Babyeyi muramenye, hirya yo guha amahoro abo mwashakanye mukwiye no gutekereza ku bana kuko icyo mubabibamo ni cyo isi izabasaruramo. Nimubibe imbuto nziza haba mu bana mu bagabo no mu bandi, kuko icyo umuntu abiba ari cyo asarura. Yego bishobora gutinda ariko gukora neza ntibyicuzwa. Vubaha tuzakora indi conference ihuza abagabo kuko bafite nabo urwabo ruhare mu kubaka no kubungabunga amahoro»
Nyuma ya Past. Desire hakurikiyeho abaramyi « Agakiza Worship Team » Baririmbye n’amajwi gusa badacuranga ariko bagahesha umugisha mu buryo butangaje abari aho, iri tsinda ry’abaririmbyi rikaba ari kimwe mu by’ingenzi byafashije uyu munsi kuba mwiza ku bitabiriye.
Agakiza Worship Team bahimbaza Imana n’amajwi gusa
Agakiza Worship Team yabisikanye ku ruhimbi na Madame Past Clarisse umushumba w’itorero Corner Stone riherereye i Batsinda mu mujyi wa Kigali. Mu ijambo ry’Imana yigishije, yagarutse cyane ku magambo Past Desire yavuze, basa n’abuzuzanya. Yashimangiye ko kubaka amahoro ari ibintu bikorwa atari ibintu bivugwa.
Yatanze ingingo enye zafasha umugore kuzana amahoro mu muryango
1. Gukunda gusoma ijambo ry’Imana (Bibiliya).
Mu ijambo ry’Imana niho hantu h’ingenzi umuntu abonera inkingi zikomeza amahoro mu mutima, nuko wamara kuyagwiza ukabona kuyahesha abandi. Iyo ushaka kubaka amahoro bidashingiye ku ijambo ry’Imana bituma ubuza abantu amahoro mu bikorwa wakoraga uzi ko ari ibyo gushaka amahoro.
2. Gukorera Imana.
Iyo ukorera Imana, iguha icyubahiro, kandi Imana irakumvira. Bituma wubahwa muri sosiyete kubera witwa umukozi w’Imana. Iyo utari gukorera Imana uba uri gukorera satani, nta hagati habamo. Satani rero nta mahoro atanga kuko imirimo ye yose ni ibyaha, kandi icyaha ni umuzi w’ifatizo ubuza amahoro
3. Kurwanya ubukene
Ubukene nabwo bubuza amahoro, ari nayo mpamvu abagore bakwiye kuba amaboko yunganira mu kubaka aho kuba abo gusahura urugo. Ibikorwa byose bitwara umutungo w’urugo bikwiye kuba mu bwumvikane nta gukingakingana, mu rwego rwo kwirinda gusesagura kugeza umuryango ku bukene, kandi buri wese akagerageza kugira uruhare mu iterambere ry’umuryango. ushobora kuba udafite akazi ariko ugashyigikira ndetse ukanasengera mugenzi wawe ugafite bityo amahoro agahinda mu rugo
4. Gukunda Imana.
Iyo ukunda Imana bigufasha guha abandi amahoro. Hari ibintu udakora byari kubuza abandi amahoro ariko ukabirekeshwa n’urukundo ukunda Imana kuko uzi neza ko Imana ibyanga. Imana ibona ibintu mu buryo bwayo, hari n’ibyo uba ubona ari uburyo bwiza bwo gukemura ibibazo nko kwihorera guhangana n’ibindi, ariko ukunda Imana arabitinya kuko azi ko Imana ibyanga urunuka.
Past. Clarisse yabwirije neza kuri iyi ntego
Nyuma hakurikiyeho umwanya wo kubaza ibibazo n’ibisubizo bitandukanye.
Aha turagaruka ku kibazo cyabajijwe Impuguke mu by’Imibanire akaba n’umufasha wa Past. Desire Habyarimana Mwarimu Adda Darlene Kiyange, asabwa gutanga inama ku muntu waba wumva yatanga amahoro ariko bikanga kubera ingeso zitahindutse muri we.
Yasubije agira ati : « Intambwe ikomeye ni ukwimenya, kuko abantu benshi bitekereza ko ari beza, si benshi bemera ko imico yabo atari myiza, ariko iyo wimenyeho ingeso aba ari amahirwe akomeye n’intambwe ya mbere yo kuyikira, hanyuma ukabifataho umwanzuro ukanabisengera. Rero habanza kwimenya, hagakurikiraho kumenya no guha agaciro umuntu muri kumwe hanyuma no kuzuza inshingano zawe. »
Itsinda ryatoranirijwe gusubiza ibibazo ryabyitwayemo neza cyane
Aka kanya k’ibibazo n’ibisubizo kaje gusimburwa na ba baramyi barangajwe imbere n’umuyobozi wabo Mme Renatha UWINKESHA wakoze ku mitima cyane abari aho, abereka uburyo umuntu wakiriye amahoro ya Kristo anezerwa ibihe byose n’iyo nta binejeje bihari.
Abaramyi bafashije aba babyeyi kunezererwa Imana
Hakurikiyeho ubuhamya bw’umwe mu babyeyi bibumbiye mu muryango witwa « Agakiza Special Parents Ingobyi (ASP INGOBYI) » akaba ari ihuriro ry’imiryango yatinze ndetse n’itarabona urubyaro. Yagaragaje uburyo nta deni Imana ifitiye abantu ku buryo ibyo itarakora bikwiye kubuza amahoro yo mu mutima.
Yashimangiye ko iyo ntambwe we na bagenzi be bari kugenda bayitera, nyuma y’umubabaro n’uburibwe bwo kutagira umwana bakaba buzuye amahoro ndetse banagerageza gufasha abandi kuyabona. Ikiganiro cye nacyo cyakoze cyane ku mitima y’abari aho.
Mu kiganiro Agakiza.org twagiranye n’umwe mu bitabiriye iyi gahunda utashatse gutangazwa kubera impamvu ze bwite, yadutangarije ko yabyishimiye cyane ndetse ko bikwiye kubaho inshuro nyinshi.
« Ibi biganiro ntibikunze kuboneka iwacu mu nsengero, ariko umuntu agize amahirwe yo kubibona kenshi byatanga impinduka zikomeye mu muryango nyarwanda, rwose Imana ishimwe ndanezerewe cyane kandi bijye bibaho inshuro nyinshi. »
Iyi gahunda yashojwe no gusangira ifunguro rya saa sita nyuma hafatwa ifoto y’urwibutso. Mu isozwa ry’iyi gahunda amarira yari menshi cyane kubw’umunezero wo gukunda Imana.
Hafashwe ifoto y’urwibutso


text:
Abimuriwe mu mudugudu w’icyitegererezo w’i Nasho baramwenyura
Abaturage bo mu Murenge wa Nasho muri Kirehe bahamya ko nyuma y’imyaka ibiri bimuriwe mu mudugudu w’icyitegererezo wa Gicaca ubuzima bwabo bwahindutse.
Abo baturage bimuriwe muri uwo mudugudu uri hafi w’ikiyaga cya Nasho, mu mwaka wa 2015, nyuma yo kwimurwa ahakorerwa umushinga wo kuhira imyaka muri uwo murenge.
Ubuso bwuhirwa bungana na hegitari zisaga 1200. Abahatuye bakaba bahinga igihe cyose mu mwaka.
Uwo mushinga wo kuhira washyizweho ku bufatanye bwa Leta y’u Rwanda n’umuherwe w’Umunyamerika witwa Howerd Buffet.
Uwo mudugudu bimuriwemo ugizwe n’inzu 36, imwe ikaba ituwemo n’imiryango ine (4 in 1), bivuze ko muri uwo mudugudu hatuye imiryango 144.
Izo nzu zirimo ibyangombwa binyuranye, zikagira igikoni, ubwogero, aho kubika ibikoresho byo mu rugo. Buri muryango kandi wahawe inka.
Abaturage baba muri uwo mudugudu bahamya ko ubuzima babayeho ari bwiza bagereranije n’ubwo babagaho mbere aho bari batuye.
Ntigurirwa Gaudence avuga ko mbere babaga mu nzu mbi, zitagira isima ku buryo ngo wasangaga mu nzu huzuye ivumbi gusa.
Agira ati “Tukaryama ku bishangi(ibishogoshogo by’ibishyimbo), tukarwara inda n’amavuja. Ibyo twarabisezereye, twibereye mu nzu nziza.”
Abo baturage bavuga kandi ko, aho bari batuye mbere batabonaga uko buhira imyaka yabo, izuba ryava ari ryinshi iyo myaka ikuma bagahura n’ikibazo cy’inzara.
Mukamurake Sophie avuga ko kuri ubu,muri uwo mudugudu batuyemo buhira imyaka yabo bakanayifumbiza ifumbire y’inka bahawe ku buryo ngo kuri ubu umusaruro bezaga basigaye bawukuba inshuro nyinshi.
Agira ati “Ubu nejeje imifuka 50 y’ibigori ubundi twarahingaga izuba rikaka ntidusarure none ubu turarya. Baduhaye n’inka turi hafi kubona amata.”
Mugenzi we witwa Ntakinanirimana Jean d’Amour avuga ko gutuzwa muri uwo mudugudu w’icyitegererezo byatumye baruhuka ingendo bakoraga bajya gushaka amazi kuko begerejwe umuyoboro w’amazi meza.
Agira ati “Nk’iki ni ikigega kirimo amazi, iyi ni robine! Turakanda ku gikuta umuriro ukaka, twegereye isoko n’ivuriro rigiye kuzura, ntacyo leta itadukoreye.”
Abo baturage bavuga ko mbere batumvaga uburyo bakwimurwa ku masambu yabo, batumva akamaro ko kuhira imyaka ku buryo ngo bamwe bari batangiye kwimukira muri bimwe mu bihugu bituranye n’u Rwanda ariko ubu ngo babonye akamaro ko gutuzwa muri uwo mudugudu.
Kanzayire Consolée,Umunyamabanga nshingwabikorwa w’Umurenge wa Nasho, ahamya ko abo baturage bavuye mu bukene nyuma yo gutuzwa muri uwo mudugudu.
Agira ati“Bari abantu bo ku rwego rwo hasi rushoboka, uwagiraga inzu yabaga ifite icyumba kimwe itagira idirishya nta na sima. Mbere bagiraga n’umwanda ariko ubu murabona ko bose basa neza amazi arahari barakaraba.”


text:
Umumaro w’imyunyu ngugu y’umwimerere n’ibyo wayisangamo
Imyunyu ngungu(myimerere)ni amakakama akoresha ingingo z’umuntu mu buryo bw’imirimo inyuranye.Mubyo kurya turya harimo intungamubiri zinyuranye zitandukanye n’imirimo kandi zikora no mu buryo butandukanye.Ibyo kurya turya bigera mu mubiri bigakoresha urunyuranyurane rw’ingingo ziturimo.
- • Hariho intungamubiri zirema umubiri
- • Harimo ibifasha kurinda umubiri
- • Gushyiramo ibivumbimbiko
Ibyo kurya bishinzwe iriya mirimo n’ibihe ?
- • Ibyokurya bifite imyunyu myimerere
- • Ibyo kurya bifite intungamubiri( vitamins
- • Amazi meza
- • Ibyo kurya bifite uturemangingo.
Dore uko imyunyu myimerere ikora mu mubiri w’umuntu.
Umunyu w’ubutare(fer):Niwo wongera amaraso ;ukarinda abagore batwite indwara zo kubyimbagirana ;ikabarinda gukuramo inda ikiri ntiya ;irinda umubiri ugahorana ubutaraga ;ugafasha imikoranire y’ingingo ;ugafasha ingirangingo kudasaza vuba(cellules) ;ufasha insoro ntuku kudasaza ubusa ; ugafasha insoro zera kugira abasirikare benshi ; ufasha ubwonko gukora neza.
Ubuze Fer agira :
- • Amaraso make
- • Kurwara rubagimpande
- • Kuvanamo inda kw’abagore
- • Gushya nijoro
- • Guhorana umunaniro
- • Kuribwa uririmi
- • Kuribwa amano n’intoki
- • Kutaryoherwa
AHO IBONEKA : Soya, Ibishyimbo, Lentilles, Avocat,..
Umunyungugu wa zinc ; Uyu ni umunyu ngugu w’ingenzi mu mubiri iyo ubuze umubiri urahungabana muri rusange ; umunezero wabenshi ukayoyoka nkuko tugiye kubibona.Iyo ugabanutse akenshi bigaragazwa n’utuntu tw’utudomo tw’umweru kunzara ;tumwe abana bakunze kwita amahirwe.
Kubura zinc mu mubiri bitera :
- Gucika appetit( kubura ipfa)
- Gukenera imibonano y’abashakanye bikayoyoka
- Ibisebe bikira bigoranye
- Ubugumba
- Umunaniro w’ikirenga
Umumaro wa zinc
- Zinc+Vit A ni ingenzi mu kongerera uruhu itoto no kurukiza
- • Kwa muganga uwagize Diarrheé bashobora kumuha ibinini bikozwe muri zinc
- • Zinc ni ingenzi mu gutunganywa kwa insuline bigatuma iba ingenzi mu kurinda urugero rukwiriye mu maraso.
- • Irinda imihore gusaza ubusabusa
- • Kubura zinc bishobora gutuma ingingo zituma duhumurirwa no kuryoherwa zipfa
- • Ni ingenzi cyane kubarwaye gripe na rhyme( ibicurane)
- • Kubabazwe mumara cyangwa mugifu kubw’indwara ya Gastro intestinales babaha ibinini bya zinc kugirango bakangure ubudahangarwa bw’umubiri no kugira ngo hakire vuba.
- • Ni ingenzi ku gikuriro cy’abana ;Umwana wabuze zinc mubyo kurya bye ashobora kuba igikuri
- • Umugore uyibuze atwite umwana aburira igikuriro mu nda ya nyina ndetse n’imyanya ndangagitsina yabo ntikura.
- • Umugore wonsa na we arawukeneye
- NB:Mbere yuko tuvuga aho uboneka ;Ufite abanzi benshi ku buryo ushobora kuwukena kandi urya ibiwufite.
- • Hagowe abikinisha (Mastubation) ngo baratera akanyamerika haba kubagabo no ku bagore kuko zinc yagombaga gukuza sperme (ujago) na ovule(Intanga ngore) zibigenderamo. Bikazarangira bamwe imigongo icitse ;ubugumba ;ibisazi ;.....
- • Calcium nyinshi ikomotse mu binini ibangamira imikoreshereze ya zinc mu mubiri ;twabibutsa ko hadakenewe imyunyu ngugu ikozwe mu binini hakenewe iyo dukuye mubyo kurya. Keretse kwa muganga basanze uwukennyeho cyane cyangwa bagiye kuwukuvuza.
- • Kubura umunyu wa phosphore bishobora gutuma ukena no kuri zinc
- • Gukoresha ibiyobyabwenge n’ibinyobwa byinshi kuko bituma tuyihagarika cyane .
DORE AHO WASANGA UYU MUNYU :
- Umumero w’ingano
- Inzuzi z’ibihaza
- Imbuto z’ibihwagari(Amavuta)
- Ubunyobwa
- Ibirayi
- Noix de cajou
- Ibishyimbo
- Amashaza
- Ibumba ry’icyatsi riwukizeho.
Iyo ni imwe mu mimaro itandukanye imyunyungugu y’umwimerere ifite ku mubiri w’umuntu ndetse n’ibyo kurya wayisangamo.
Gracieuse Uwadata


text:
Urwego rw’igihugu rw’imiyoborere RGB rwatangaje ko rufite ubuhamya bw’abantu bagiye batekerwa umutwe n’abiyita abahanuzi bakabacuza imitungo ya bo.
Umwanditsi w’imitwe ya politiki, imiryango itari iya leta n’imiryango ishingiye ku myemerere muri RGB, Jacqueline Kayitare, yabivuze nyuma y’umunsi umwe uru rwego rusohoye itangazo riburira Abanyarwanda n’abayoboke b’amadini n’amatorero by’umwihariko.
Iryo tangazo rivuga ko hamaze iminsi hagara inyigisho zerekeranye n’iyobokamana zitangwa n’abiyita abahanuzi zigatuma batwara abantu imitungo ya bo cyangwa bakabayobya.
Madame Kayitare yavuze ko ikibazo cy’ubwo buhanuzi “atari ikintu gishya kuko bigenda bikura” ariko na none avuga ko n’ubwo bimeze gutyo nta gikuba cyacitse.
Ikigamijwe ngo ni ugukangura abantu gushishoza no gushungura inyigisho bahabwa “kugira ngo umuntu n’ahabwa ibi bintu byitwa ubuhanuzi ajye amenya intego bifite n’ubutanga uwo ari we, kugira ngo bidakomeza kugusha abantu mu bibahungabanya kuko usanga umwuga w’ivugabutumwa warinjiriwe n’abamamyi bagamije inyungu za bo”
RGB ivuga ko ubwo buhanuzi budakorwa n’amadini n’amatorero, ahubwo bikorwa n’abantu ku giti cya bo n’ubwo baba bafite amadini n’amatorero abitirirwa.
Kuba hari ababikora ku giti cya bo batagira aho banditse muri RGB ngo bituma no kubakurikirana bigorana.
N’ubwo RGB idashaka kugaragaza abakora bene ubwo buhanuzi, yumvikanisha ko hari abazwi, ndetse ko ifite n’ubuhamya bw’abagiye bakorerwa ubwo buhanuzi.
Kayitare yabisobanuye agira ati “Birumvikana ko ibi bintu twabibonye kandi twabikurikiranye. Ubu sinahita nguha imibare cyangwa amazina y’ababikorewe ariko birumvikana ko tubibona kandi tubana na byo”
Kayitare akomeza avuga ko iyo bagize uwo bamenya bamushyikiriza inzego zibishinzwe agakurikiranwa, kandi ngo ibyo byarakozwe n’ubwo atashimye kugira uwo avuga washyikirijwe inzego zigomba kumukurikirana.
RGB ivuga ko hagiye gukomeza ubuvugizi ku Banyarwanda n’abaturarwanda basa n’abemera ubwo buhanuzi, ndetse no gukomeza kuburira abakora ubwo buhanuzi, abazakomeza kubirengaho bakaba bakurikiranwa.
Hagenimana Thierry-Celebzmagazine.com


text:
Inkuru: Imirimo Ijyana n’imyizerere
Uburangirire bwa Blondin bwaje mu kwezi kwa kamena muri 1859, igihe yageragezaga kuba umuntu wa mbere kwambukira ku mugozi muto cyane hejuru y’amazi menshi ya Niagara. yagenze hejuru y’ako kararo k’akagozi kuri ayo mazi inshuro nyinshi cyane,kandi buri gihe akoresha uburyo butandukanye bukaze kurusha ubwa mbere,rimwe yagenderaga mu mufuka, ubundi kw’igare,ndetse no mu mwijima.
Umunsi umwe yatwayeyo n’ifuru atekerayo umureti awuriraho. Igihe kimwe asaba ubishaka ngo azaze nawe babikorane. Abantu benshi barahurura, bose bafite amashyushyu ku mpande zombi z’inkombe ya ya mazi. Icyo kivunge cy’abantu cyasakuzaga uko Blondin yagendaga yigengesereye, intambwe ku yindi, bamufunze amaso ari no gusunika ingorofani. Uko yambukaga niko urusaku rw’abantu rwiyongeraga, rwari rurenze nurw’amazi.
Blodin agera ku rundi ruhande, nuko arahagarara abaza ba bantu ati “Mutekereza ko nshobora kwambukana umuntu muri iyi ngorofani?
“Ba bantu barasakuza cyane bati ” yego, yego, uri uwa mbere mu kugendera ku mugozi kw’isi.Ntacyo utakora.”
Blondin ati “ngaho,nihagire ujya muri iyi ngorofani mwambutsemo.”
Inkuru ya blondin iza kurangira nta numwe wabikoze mubari aho bose.
(Nyuma,mu kwezi kwa kanama,mu mwaka 1859, Sebuja Harry Colcord) yagiye mu mugongo wa blondin bambukana hejuru ya y’amazi ku kagozi.
Inkuru ya Charles Blondin ni igishushanyo kiza cy’ubuzima bwo kwizera. Cya kivunge cyarebaga intambwe ze,bavuga ko bamwizeye ariko ibikorwa byabo ntibyabigaragazaga. Ni ikintu kimwe kuvuga ko twizeye Imana ariko kwizera nyako ni iyo twizeye Imana yacu tukareka ijambo ryayo rikaduhindura. Buri mibereho ikurikiza imyemerere umuntu aba afite mu byukuri. ntabwo wavuga ko wizera ikintu nyamara ubuzima bwawe buhabanye n’ibyo uvuga ko wizera.
Ntuhangayike,Yesu yambukije benshi ku marembo y’ijuru. Ni uwo kwizerwa.
Yakobo2:17-18
17.Uko ni ko no kwizera iyo kudafite imirimo, ahubwo kuri konyine kuba gupfuye.18.Ahari umuntu yazavuga ati “Wehoho ufite kwizera,njyeweho mfite imirimo.” Nyereka kwizera kwawe kutagira imirimo, nanjye ndakwereka kwizera kwanjye kugaragazwa n’imirimo yanjye.


text:
Path
- Weekend
- Culture & Art
Indwara
-
Menya byinshi kuri autism, ubumuga bwibasira abana
Autism ni ikibazo gikunze kwibasira abana bato, kikabaho mu gihe urwungano rw’imyakura rwagize ikiruhungabanya mu mikorere yarwo, ndetse n’imiremerwe yarwo....
-
Sobanukirwa n’indwara ya nomophobia
Ese waba warigeze kubura telephone yawe ukayishaka ukayibura umutima ukagusimbuka kandi uyifite mu ntoki? Ese umuriro waba warigeze kugushirana...
-
Hari cyo waba uzi ku ndwara yitwa Menengitis?
Iyi nkuru iragufasha gusobanukirwa menengitis icyo aricyo, ikiyitera, ibimenyetso biranga uyirwaye, abantu baba bafite ibyago byinshi byo kuyirwara, ndetse...
-
Bimwe mu byagufasha guca ukubiri n’impumuro mbi yo mu kanwa
Ubushakashatsi bw’ikigo gishinzwe ibijyanye n’amenyo, association dentaire francaise, buvuga ko ubusanzwe kugirango umuntu agire impumuro mbi biba biterwa...
-
Sobanukirwa indwara ya ’Stroke’ benshi bagendana batabizi ikabahitana bitunguranye
Stroke ni indwara y’ubwonko iterwa n’igabanuka ry’ingano y’amaraso ajya ku bwonko mu gihe iyo mitsi ijyana amaraso itarimo gukora neza. Ibi bituma ubwonko...
-
Ubaye ufite ibi bimenyetso bikurikira waba urwaye impyiko
Indwara zose cyangwa se hafi ya zose burya zavurwa zigakira ariko abenshi tuzira kutamenya ibimenyetso byazimwe mu ndwara yewe zinoroshye kuvura cyangwa...
-
Bimwe mubyagufasha igihe ukora urugendo ukabyimba ibirenge
Hari ibintu byinshi ushobora gukora kugira ngo ugabanye guhura n’iki kibazo cyo kubyimba ibirenge igihe uri gukora urugendo kugirango ukomeze kugira...
-
Virus ya Ebola muri Congo yakajije umurego
Nyuma y’uko muri repubulika iharanira demokarasi ya Congo byamaze kugaragara ko hariyo virus ya Ebola, ubu noneho yatangiye gukwirakwira hose, aho yageze mu...
-
Wakora iki ngo wirinde inenge yo kugona mu gihe uryamye ?
Indwara cyangwa inenge yo kugona ikunze kwibasira cyane abagabo kukigero cyo hejuru ugereranyije n’abagore hagendewe ku bushakashatsi bwakozwe...


text:
Women Foundation Ministries ni umuryango mpuzamahanga udaharanira inyungu, washinzwe kandi uyobowe n’Intumwa y’Imana Alice Mignonne Umunezero Kabera, kuva mu mwaka wa 2006. Ufite intego yo kubaka umuryango bigizwemo uruhare rukomeye n’umugore.
Mu bikorwa byawo ngarukamwaka, Women Foundation Ministries yongeye gutegura igiterane gikomeye gifite insanganyamatsiko igira iti “From Victims to Champions” mu kinyarwanda bikaba bisobanuye “Kuva mu gutsikamirwa tujya mu butsinzi”.
Iki giterane kizaba kuva tariki ya 26 kugeza 29 Nyakanga 2016 kibere kuri Serena Hotel i Kigali guhera saa kumi (16h00) z’umugoroba kugeza saa tatu (21h00) z’ijoro, aho abagore bazaba banashima iby’Imana yabakoreye nk’uko Hannah yasubiye i Shiloh gushima Imana ati ‘Ni Njye wa mugore, ngaruwe no kugushima’.
Pastor Liz Bitorwa umwe mu bari gutegura iki giterane, yabwiye IGIHE ko umwihariko wacyo uyu mwaka ari uko ku bufatanye bwa Women Foundation Ministries n’Inama nkuru y’Igihugu y’Abagore , hatumiwe abagore bagera kuri 400 bahagarariye abandi, baturutse mu Ntara zose zigize Igihugu, bakaziyongera ku bandi bagera ku 1500 bazitabira icyo giterane.
Yagize ati “Umwihariko w’igiterane cy’uyu mwaka, Women Foundation Ministries iteganya ko abagore bagera ku 1500 bazitabira igiterane hakiyongeraho abagera kuri 400 bazaza baturutse mu ntara zose z’u Rwanda bahagarariye abandi.“
Mu bashyitsi b’abavugabutumwa bateganyijwe bazava hanze y’u Rwanda harimo; Prophet Joel Francis Tatu uzaturuka muri RD Congo, Sekayi Gertrude na Jessica Kayanja bo muri Uganda. Abo bakozi b’Imana bose bazakirwa n’umuyobozi mukuru wa Women Foundation Ministries Apostle Alice Mignonne U. Kabera.
Iki giterane kibaye nyuma y’ikindi gikomeye cyitwa ’7 Days of Worship’ cyabaye muri Kamena 2016, kikaba cyarahembukiyemo imitima y’abantu batari bacye. Ni igiterane ngarukamwaka gitegurwa na Women Foundation Ministries ku bufatanye na Noble Family Church.


text:
Ni nyuma y’amahugurwa y’iminsi itatu yahabwaga urubyiruko 60 rwo mu Rwanda, yo kubafasha gusobanukirwa uburyo bwo gukoresha ikoranabuhanga mu gushakira umuti ibibazo bya Afurika.
Muri aya mahugurwa, abayitabiriye bakoze imishinga bayimurika ku mugoroba wo kuri uyu wa Gatatu ubwo yasozwaga.
Umuryango Nyafurika ‘Africa Gen’ uhuza urubyiruko rugamije gushaka umuti ku bibazo binyuranye rukoresheje ikoranabuhanga rya Blockchain, watoranyijemo irindwi izahabwa ubufasha mu kuyishyira mu bikorwa.
Blockchain ni uburyo bugezweho bwo guhererekanya ibicuruzwa n’izindi serivisi binyuze muri mudasobwa y’ugura n’ugurisha, bigafasha umukiliya kwizera ibyo agiye kugura kuko aba abona amakuru yose y’ibyo agiye kugura.
Bahire Zita uri mu bamuritse imishinga ku giti cyabo, yagaragaje uko abantu bashobora kugura imigabane muri banki, mu bigo bya leta cyangwa ibigo by’ubucuruzi bakoresheje ikoranabuhanga rya Blockchain.
Yagize ati “Icyatumye ntekereza uyu mushinga ni uko nyuma yo guhugurirwa gukoresha blockchain nabonye ko ari uburyo bwiza bufasha kubika amakuru ntabe yabasha kwibwa cyangwa kugerwaho n’undi muntu wese”.
“Umushinga wanjye rero nasanze ukoze ubucuruzi bwo kugura imigabane ukoresheje blockchain byafasha”.
Mu matsinda abiri yegukanye intsinzi harimo rimwe ryakoze wo kugurisha ibiryo by’amatungo kuri internet, aho abantu bashobora kujyaho bagasaba ingano n’ibyo bakeneye, bagahita babyohererezwa aho bari.
Hari kandi n’iryakoze umushinga wafasha abaturage kugurisha umusaruro w’amata bakoresheje ikoranabuhanga rigezweho.
Emmanuel Christian wari muri itsinda ryakoze uyu mushinga wa Gabura yagize ati “Dukoresheje iryo koranabuhanga twakoze uburyo bwo guhererekanya ibiryo by’amatungo, abantu bakabikora bakoresheje Blockchain.”
Umuyobozi wa Africa Gen, Haguma Norbert yabwiye IGIHE ko nyuma yo kubona ko urubyiruko rufite ubushake n’ubushobozi mu guhanga imishinga y’ikoranabuhanga ikirakurikiraho ari ukureba uko bazafashwa kuyishyira mu bikorwa.
Yagize ati “Icyo twashakaga ni ukubanza kumenya niba urubyiruko rwacu rufite ubushake bwo gukoresha iri koranabuhanga mu guteza imbere Afurika. Barabigaragaje kandi imishinga yabo itanga icyizere niyo mpamvu tuzakomeza kubafasha mu buryo bw’amahugurwa kandi turi kuvugana n’abafatanyabikorwa kugira ngo turebe niba twazajya tugenera amafaranga iyi mishanga.”
Amatsinda abiri y’abantu 16 kongeraho abandi batanu bamuritse imishinga ku giti cyabo ikaba indashyikirwa, bazakomeza gufashwa n’uyu muryango wa Africa Gen, bahabwa amasomo azabafasha kunonosora no gushyira mu bikorwa imishinga yabo.


text:
Kugorora inkuru
Amahame y’umwuga w’itangazamakuru ashingira ku ngingo zitandukanye cyane iyo habaye kudaha ijambo uvugwa mu nkuru. Ni muri urwego ikinyamakuru ingenzinyayo .com gifashe umwanya wo gukosora no kugorora inkuru yanditsweho abapasiteri batatu: Pasiteri Sebadende Emmanuel uyobora ADEPR ururembo rw’amajyaruguru,Pasiteri Kagibwami Tharicisse uyobora ADEPR ururembo rw’iburengerazuba na Pasiteri Ntibarikure Jean de Dieu uyobora ururembo rw’iburasirazuba.
Inteko ya RMC yahaye ijambo impande zombi habamo kwemeza gukosora inkuru,nkuko amahame y’umwuga w’itangazamakuru abigenza.Ikindi ni uko uwatangajweho inkuru ntimushimishe ariwe witegurira ikosora akayishyikiriza igitangazamakuru nacyo kikayihitisha ikajya ahangana naho indi yari iri. Inkuru ikosora: Umukomiseri umwe yavuzeko ikinyamakuru ingenzinyayo.com kigomba kuyitegura. Pasiteri kagibwami Tharcisse uyobora ururembo rw’iburengerazuba yatangiye avuga ko inkuru yamutangajweho yamutesheje agaciro ko yayikosora,kuko yamvuzeho kwaka umusanzu wo gufunguza Tom Rwagasana na bagenzi ,kandi barafungiwe kunyereza umutungo wa rubanda. Aha yabajijwe niba kwaka umusanzu ari icyaha? Yasubije ko atari icyaha ahubwo ni uko yanditsweho ko yawakaga agamije gufunguza abari abayobozi bityo bikaba byanteranya n’ubuyobozi bwanjye.
Ikindi Pasiteri Kagibwami yavuze cyakosorwa ni ukunyura imbere y’ubutabera,aha naho yabajijwe niba kunyura imbere y’ubutabera ari icyaha?Pasiteri kagibwami yavuzeko atari icyaha ahubwo ni uko byamushyize mu rujijo. Pasiteri Kagibwami yanavuzeko ayobora uturere tulindwi ko ibyo kwaka umusanzu mu karere ka Rusizi ntabyabayeho bityo nkifuza ko byakwandikwa ko nta musanzu natse muri aka karere. Bamubajije icyo yarenzaho avuga ko ntakindi uretse gukosora ko nta musanzu yigeze yaka wo gufunguza Tom Rwagasana na bagenzi be.
Pasiteri Sebadende Emmanuel uyobora ururembo rw’amajyaruguru yatangiye asaba ko haba gukosora inkuru yamwanditsweho kuko kumuvugaho ko yatanze inka za balinga bitamushimishije ,bityo akaba yakwandika ko inka zifite abazihawe nabatarazihawe bityo bikaba bitakwitwa balinga.Ibi bikaba byaramuteranije n’inzego za leta kuko kumva avugwaho kwica gahunda ya girinka. Bamubajije icyo yarenzaho Pasiteri Sebadende yavuze ko ntakindi uretse kwandika ko nta nka za balinga natanze. Pasiteri Ntibarikure Jean de Dieu we yavuzeko arega ikinyamakuru ingenzinyayo .com ko cyamusebeje ko yahungiye mu gihugu cya Tanzaniya kandi we yarari kuri Petit baliere agahungira muri Congo Kinshasa,ko we atari guhungira Tanzania. Pasiteri Ntibarikure yavuze ko ikindi cyamubabaje ari uko bamwanditseho ko yubatse akazu ka MRND kandi ari umunyamuryango wa FPR.Ikindi cyamubabaje mu nkuru ngo ni uko yavuzweho kunyereza umutungo agura ibyuma by’amashanyarazi,kandi we yaragiye abyumvikanaho nabo mu ma paruwase yabiguraga. Bamubajije icyo arenzaho.
Pasiteri Ntibarikure n’umujinya mwinshi ati: Umuyobozi w’ikinyamakuru ingenzinyayo .com ni umwicanyi. Aha abakomiseri bamubwiye ko gutukana atari byiza ko ari imyitwarire igayitse. Pasiteri Ntibarikure yahise avuga ko we atajya ajya mu nkiko.Yarongeye asabwa ikimenyetso arakibura. Yongeye gusaba ko hazakosorwa handikwa ko nta musanzu wo gufunguza Tom Rwagasana yatse,ikindi ko atigeze yubaka akazu ka MRND,ikindi ko nta muntu bagirana ikibazo n’umwe ko n’ubwo kuvuga nabi byari akababaro yari agize.Impande zose zemeranije ko ikinyamakuru ingenzinyayo.com kizashingira kubyavugiwe mu nama kigakora inkuru. Abari batanze ikirego barabyemeye kandi bavuga ko uko inkuru izakorwa bazabyishimira.
Ephrem Nsengumuremyi


text:
Mbere y’uko dusoza umwaka w’2016 twibuke icyo twagizwe cyo kubwa Yesu Kristo
Kuri ubu hasigaye iminsi ibarirwa ku ntoki ngo dusoze umwaka w’2016 tunatangira umwaka mushya w’2017. Ubu amashimwe ni menshi mu bantu batandukanye n’ibiterane byo gushima Imana byinshi hirya no hino ku matorero aho dusengera, ariko nanone ni byiza ko tuzirikana abo Kristo yatugize bo kubw’amaraso yatumeneye.
Hari icyo twagizwe cyo tumaze kwizera Kristo:
1. Abana b’Imana: Yesu yaje kudutarura, atwinjiza mu muryango w’abana b’Imana. Adamu na Eva bamaze gucumura, Imana yatakaje urubyaro mu isi, Yesu aza gushakira urubyaro rushya. Abamwizeye bose yabahaye ubushobozi bwo kuba abana b’Imana (Yohana 1:12)
Muri ubu buzima iyo umuntu avukiye mu muryango ahinduka umwe mu bagize urubyaro cyangwa se abana muri wo. Umuntu wese wavutse akabaho muri ubu buzima busanzwe akeneye kuvuka ubwa kabiri, agahinduka icyaremwe gishya, hirya yo kwinjira mu muryango wa se na nyina yabyariwemo ku mubiri, iyo wemeye ukakira Yesu nk’Umwami n’umukiza w’ubugingo bwawe, ahita akwinjiza mu muryango w’abana b’Imana isumba byose.
Mu isi umwana uvuka ahantu hakomeye wenda mu kiyobozi, mu bakire n’ahandi hubashywe mu isi, arabigendera, akora uko ashoboye agasa n’iwabo, ntiyicara aho abonye, aririnda ku bwo kurinda izina ry’umuryango we. None twe abahinduwe abana b’Imana kubw’amaraso ya Yesu, dukwiye kwitwara gute? Dukwiye kubigendera kandi tukumva tuguwe neza kuko dufite Umubyeyi mwiza uruta abandi bose, Imana ishimwe.
2. Abaragwa: Bibiliya iravuga ngo ubwo turi abana bayo turi n’abaragwa, ndetse turi abaragwa b’Imana, turi abaraganwa na Kristo niba tubabarana na we ngo duhanwe ubwiza na we. Abaroma 8:17
N’ubusanzwe umwana mu muryango atandukanye n’umukozi kuko umwana aba yumva ari umuragwa ku bya se. Umukozi mu rugo ategereza igihembo cye, iyo atakibonye ntiyakomeza akazi, ndetse kenshi abana mu rugo bafatanya n’abakozi imirimo yo mu rugo, abakozi bagahembwa abana bareba kandi ntibagire ikibazo, ariko twibuke ko ibi bitavuze ko umukozi arusha ubutoni umwana kuri se, oya, umwana aba abizi neza ko ibya se nawe ari ibye.
3. Abami n’abatambyi: Bibiliya igaragaza ko turi abami n’abatambyi (Ibyahishuwe 1:6). Twahinduwe abatambyi ngo dutambire abatari bamenya Kristo, tubasabire nabo bakizwe kandi twemere no gukoreshwa n’Imana ngo tubajyanire ubutumwa bubabatura mu byaha.
Twebwe abakijijwe ntitugikeneye undi mutambyi, Yesu araduhagije yabikoze rimwe natwe tubyungukiramo duhinduka abatambyi, twigerera ku Mana nta yandi mananiza, dupfa kuba tubanye neza na Yesu.
Mbifurije umwaka mushya muhire w’2017 muzirikana icyo twagizwe cyo kubwa Kristo. Imana ibahe umugisha.


text:
Ibimenyetso 10 byakwereka ko wugarijwe n’indwara ya depression cg kwigunga bikabije
Depression cg indwara yo kwigunga bikabije ni indwara abantu benshi bakunda kwirengagiza cg se uyirwaye bakumva ko ari indwara idasaba kugana abaganga, ubwe wenyine ashobora kuyirwanya. Nyamara sibyo kuko kwigunga bikabije nayo ni indwara ikomeye kandi isabwa kwitabwaho nk’izindi zose kuko ihindura imyitwarire isanzwe y’uyirwaye, bityo ubuzima bwe bukangirika.
Kubabara cyane bishobora guturuka ku mpamvu zitandukanye ntibivuze ko urwaye depression.
Dore bimwe mu bimenyetso byakwereka umurwayi wa depression iringaniye cg ikomeye cyane. Mu gihe ugaragaje kimwe cg byinshi muri ibi, ni ngombwa gushakisha ubufasha mu nzobere.
Ibimenyetso 10 byakwereka ko wugarijwe na depression
1. Kwirenganya bya buri gihe
Igihe indwara yo kwigunga no kwiheba bikabije yakugezeho, kenshi utangira kwirenganya ku bintu byinshi bitagenda neza muri wowe no ku bandi. Niba hari uwo ukunda ubabaye, ukumva ko ari wowe ubitera, niba hari ikitagenda neza mu muryango ukumva ari wowe byose biturukaho.
2. Kutita ku isuku y’umubiri wawe
Byinshi witagaho birahinduka, mu gihe wumva wigunze cg wihebye cyane. Niha handi utangira kubona umuntu atoga, adashobora gusasa uburiri bwe, gusukura aho aba, kumesa imyenda no gukora utundi duto cyane nko koza amenyo.
Agaciro kawe karagabanuka, ukumva ntacyo ukimaze muri sosiyete.
3. Kumva ntacyo ukimaze
Nubwo benshi bakunze kwibwira ko urwaye depression, bigaragazwa no guhora urira cg agahinda gakabije. Nyamara hari igihe umurwayi wa depression aba ari umuntu ugenda bisanzwe gusa akumva muri we nta kintu amaze, ndetse nta nicyo yafasha abandi.
4. Kurakazwa n’ubusa
Kurakazwa n’ubusa no guhorana umunabi ni kimwe mu bimenyetso bya depression benshi bakunze kwirengagiza. Nubwo benshi bahorana umunabi cg barakazwa n’ubusa, benshi bakunda kuvuga ko ari stress nyamara bishobora kuba ikimenyetso cy’indwara ikomeye yo kwigunga no kwiheba bikabije.
5. Kubura ibitotsi
Depression itera ibibazo bitandukanye byo kubura ibitotsi. Ushobora kuryama wumva urushye cyane, nyamara wagera ku buriri ibitotsi bikabura. Gusa ku rundi ruhande, no kuryama cyane bishobora kuba ikimenyetso cyo kwigunga bikabije.
6. Kunanirwa vuba
Kunanirwa no gukora uturimo tworoheje nko koga, ukabona bigusaba imbaraga nyinshi. Niba ubona utangiye kuzajya unanirwa no gukora uturimo tworoheje wari usanzwe ukora, ni ngombwa gusuzuma neza niba atari kwigunga bikabije biri kubigutera.
7. Kurota ibintu bibi cg biteye ubwoba rimwe na rimwe
Abantu barwaye indwara ya depression bakunda kurota kenshi ibintu biteye ubwoba cg bibi, ugereranyije n’abasanzwe.
8. Kumva ntacyo ushaka gukora
Abenshi baba batumva ibiri kukubaho bazakwita umunebwe, kenshi bakubwira ko ntacyo ushoboye. Mu gihe wumva wigunze cg wihebye cyane, kutagira ubushake bwo kugira icyo ukora ni kimwe mu bimenyetso by’iyi ndwara.
9. Kwigunga ukumva ushaka kuba wenyine
Kwigunga no kwiheba bikabije bijyana no guhora wumva uri wenyine, ukumva ntawe ushaka ukuba hafi. Kubera ko uba wibwira ko ntawukumva, utangira kwirinda cg kujya kure y’inshuti zawe, ukumva nta bushake na buke bwo kuba ahari abandi ufite.
Mu gihe wumva utangiye kugira ibitekerezo byo kumva ushaka kuba wenyine, gerageza ushake uwo wizeye mwabiganiraho. Kandi wirinde kuba wenyine igihe kirekire.
10. Imikorere mibi y’umubiri
Nubwo benshi bakunda kwibeshya ko depression itatera ibibazo bindi byibasira ubuzima. Ubushakashatsi bwakozwe n’ikinyamakuru Journal of Clinical Psychiatry mu mwaka wa 2004, cyerekanye ko depression igaragazwa n’imikorere mibi y’umubiri nko; kuribwa mu ngingo, kubabara umugongo, ibibazo bitandukanye by’igifu, guhorana umunaniro no kubura ibitotsi.
Mu gihe wumva utangiye kugaragaza kimwe cg byinshi muri ibi bimenyetso, nkuko ujya kwivuza iyo warwaye izindi ndwara, ni ngombwa kugana inzobere mu byerekeye intekerezo n’indwara zo mu mutwe (psychologist cg psychiatrist). Kuko mu gihe wivuje hakiri kare wahabwa inama zagufasha kwikura muri iki kibazo byakwanga ukaba wahabwa imiti.
Source:umuti


text:
Gisagara: Arashinja Gitifu w’umurenge kuba inyuma y’abamaze imyaka itatu bamutoteza
Uwitwa Vincent Mutabazi utuye i Save, avuga ko yimukiye i Save muri 2015 aturutse mu Mujyi wa Butare, agamije kuhacururiza, ariko ngo nta mahoro yigeze ahagirira, ayabuzwa n’abafatanyije n’umunyamabanga nshingwabikorwa w’Umurenge wa Save atuyemo, Innocent Kimonyo.
Amahoro ayabuzwa n’uko aterwa n’abamubuza umutekano bagamije kumwimura i Save, banatumye ahomba nyuma yo gushora amafaranga menshi mu nyubako yatekerezaga kugira izo gucumbikira abagenzi no gucuruza inzoga.
Umunyamabanga nshingwabikorwa wa Save we avuga ko ntacyo apfa na Mutabazi, ahubwo akanibaza impamvu amusebya.
Ibitekerezo ( 4 )
nimureke gusebanya uwo mugabo mutabazi twarakoranye imyaka myinshi ndetse turanaturana biragaragara KO ibyo muvuga ari agatsiko kaho iwanyu isave kabaswe namacakubiri uzababaze abo banye nabamwe mubayozi cyane mugushinga coopérative yisoko rya huye akanatubera président wa coopérative nitureke gusebanya inzego zibishinzwe nizo zizakore akazi kazo zikurikirane icyibazo cyabo.
Mutabazi abatamuzi bazamubarirwa.
uwo mugabo ni umunyamitwe myisnhi aho yabaye hose za tumba, ngoma yagiye akaora manayanga menshi none , ndumva ashaka guteka umutwe ngo atazishyura banki. niba afite ibimenyetso nagane inkiko
UWO MUGABO NI UMUNYAMITWE ARASHAKISHA IMPAMVU YO GUTUMA ATISHYURA BANKI, ASHAKA UWO ABIGEREKAHO


text:
Iki giterane gifite intego iri muri Yohana 8:32 havuga ko “Namwe muzamenya ukuri kandi ukuri ni ko kuzababatura.”
Kizabera kuri Bambino ugana i Kabuga ku wa 4 Ugushyingo 2018 kuva saa cyenda z’amanywa kugeza saa mbili z’ijoro.
Harerimana yatangarije IGIHE ko afite intego yo guharanira ko ukuri gutsinda ikinyoma mu ngeri zose z’ubuzima kuva kuri politiki, amadini, ubucuruzi, ubuhanzi n’ibindi.
Yagize ati “Nagize iyerekwa ryo gutegura igiterane ku bw’inyungu n’umutwaro w’umurimo w’Imana. Nagiye mbona impanuka nyinshi z’abanyamuhamagaro. Turambiwe kugenda dupfusha (tubura) abavugabutumwa n’abahanzi bahaguruka tubakunze ariko bagahita bikubita hasi. ”
Yavuze ko mu giterane yateguye yifuza ko abo basangiye umurimo bakwiye kwikuraho igitutsi bashyizweho n’abimitse ikinyoma mu mikorere.
Ati “Mu ihishurirwa naravuze nti ese ingusho iri he? Ni iki kigenda cyica abantu? Ukuri mfite ni uko uyu mwuga dukwiye kuwukuramo ubucanshuro, tukawukora nk’umwuga wakijije ba Daniyeli na ba Yozefu. Tuwunogeje twahindura Isi, twageza ubutumwa kure nkuko Imana iduhagurutsa ibitubwira. ”
Harerimana ashimangira ko nubwo mu madini ukuri guhanganye n’ikinyoma gukwiye kugira imbaraga n’abagufite bagashyigikirwa.
Yagize ati “Intego mfite ni uko umucyo wivuga hejuru y’umwijima. Ese kuki abafite umuhamagaro, amadini ahagurutse neza agera hejuru agahita akenyuka? Akenshi usanga abazamuka bafite ukuri mu buhanzi cyangwa ivugabutumwa bagera hejuru bakumvikana n’ikinyoma. Ntidukwiye kuvuga iby’Imana ngo twongereho ibyo inda ivuga. Abahanuzi bakwiye kuva mu bujura.”
Uyu musore watangiye ivugabutumwa ku myaka 10 yararikiye abantu kuzitabira igiterane bakamenya ukuri nyako.
Ati “Nkeneye abantu bazima bamfasha guhangana n’ikinyoma. Muze duhaguruke dushyiremo imbaraga. Abubakiye ku kuri tuzamure imbaraga zacu dukure ikinyoma ku isoko. Icyubakiye ku kuri Imana igitera inkunga. Imitima y’abantu irakomeretse kubera abavugabutumwa, abahanzi, abapasiteri n’abahanuzi. Nta kindi cyabomora uretse kubona abubakiye ku kuri kandi bakoresha ijambo ry’Imana neza. Impirimbanyi z’ukuri zize turwane intambara.”
Yavuze ko ari inyundo igomba kumenagura ikinyoma nkuko Yeremiya yari yarasezeranyijwe kumena amahanga.
Harerimana w’imyaka 30 yavuze ko ibitubakiye ku kuri Imana yamushyiriyeho kubirwanya. Yavuze ko abantu bazitabira igiterane yateguye bazabona ugukora kw’Imana, bakanahemburwa n’ubutumwa bw’ibyanditswe.
Igiterane“Menya Ukuri” cyatumiwemo abahanzi b’abanyemopano barimo Sinzabyibagirwa Jean de Dieu [Jado Sinza], Umukirigitananga Munyakazi Deo, Babou Melo, Umuraperi MD, Papa Emile, Dan M Gakwaya, Muhoza Janvier, Hello Ziggy, Mutabazi Danny na Rwibasira Sam.


text:
Itorero ry’Abametodiste ryahagaritse umupasiteri wagaragaweho n’ubutinganyi
Inama nkuru mu by’amategeko y’itorero ryunze ubumwe rya Metodiste ryahagaritse Karen Oliveto wari wahawe inshingano z’ubupasiteri tariki 16 Nyakanga 2016 mu gace k’imisozi ya Sky muri Leta zunze ubumwe za Amerika kubera ubutinganyi.
Amakuru agaragara k’urubuga rw’itorero ry’Abametodiste aremeza ko pasiteri Karen Oliveto yahagaritswe ku mirimo ye kubera ubutinganyi iri torero ryamwambuye inshingano z’ubupasiteri kuberako bihabanye n’itegekonshinga rigenga itorero Metodiste.
Abagize itsinda ry’abapasiteri baba bakwiriye gushyira mu bikorwa no kubaha umurongo itorero rigenderaho ku bijyanye no gushyingirana ndetse no gushyira mu bikorwa umurongo bagenderaho ku bijyanye no kutemera ko umuntu akora umurimo w’Imana yemera kuryamana n’uwo bahuje igitsina. Abagize inama nkuru mu by’amategeko bavuga ko umupasiteri ugaragaweho n’ubutinganyi adakwiriye kwihanganirwa.
Ku rukuta rwe rwa Facebook, umuvugabutumwa pasiteri Franklin Graham umuhungu wa Billy Graham yashimiye itorero Metodiste kubera iki cyemezo bafashe cyo guhagarika umupasiteri wagaragaweho n’ubutinganyi avuga ko icyo bakoze ari icyemezo gikurikije Ibyanditswe Byera.
Yagize ati: Itorero ry’ubumwe bw’Abametodiste mwakoze kubwo gufata icyemezo muri iki cyumweru. Abajyanama batoye 6 kuri 3 ko umupasiteri w’umugore no kugaragaza uruhande itorero rihagazeho ryo kwamagana ubutinganyi.
Avuga ko amatorero yandi akwiriye kwigira kuri iri torero akagira ubwenge bwo kurwanirira Ijambo ry’Imana na Bibiliya nubwo abantu benshi bakomeza kwemera ibintu byinshi bitandukanye n’Ijambo ry’Imana ariko itorero rikabyanga mu gihe bitandukanye na Bibiliya.
Agaragaza ko badakwiriye kwihanganira ikintu cyose Imana yita icyaha. Avuga ko basabwa gukunda abanyabyaha bakabasengera bakanabereka ukuri kw’Ijambo ry’Imana, ariko ikintu cyose Imana yita icyaha ntabwo bakwiriye kugikinisha.
chretien.news
Malachie@agakiza.org


text:
Abageze mu zabukuru bo mu Karere ka Nyaruguru baratangaza ko bishimira uburyo Leta y'u Rwanda ibitaho ikanazirikana uruhare rwabo bagagaraje mu kubaka igihugu igihe bari bafite ingufu.
Ibi babitangaje kuwa 07Ukwakira 2018 mu muhango wo kwizihiza ku mugaragararo umunsi mukuru w'Abageze mu zabukuru mu muirenge yose y'Akarere ka Nyaruguru. Ku rwego rw'Akarere uyu munsi wizihirijwe mu murenge wa Nyagisozi .
Abageze muzabukuru bizihije uyu munsi ni abafite imyaka y'ubukuru igera kuri 65 no kuzamura.
Bimwe mu bikorwa abageze mu zabukuru bishimira birimo kuba abatishoboye bahabwa inkunga z'amafaranga abafasha gukomeza kubaho, gahunda ya Girinka munyarwanda yatangijwe ku mugaragaro na Nyaakubahwa Perezida wa Repubulika y'u Rwanda, kubakirwa amazu ndetse no guhabwa ubwisungane mu kwivuza
Ubwo hizihizwaga uyu munsi mu Karere ka Nyaruguru abageze mu zabukuru bahawe amatungo magufi, ibikoresho byo mu gikoni ndetse n'ibyo kwiyorosa.
Bumwe mu butumwa bwatanzwe muri ibi birori ni gushishoakriza abageze mu zabukuru kwigisha ababyiruka umuco Nyarwanda, kubakangurira gukoresha neza inkunga bahabwa ndwetse no gusaba abakiri bato gukomeza gufasha abageze mu zaburu.
Uyu munsi mukuru waranzwe no gucinya akadiho hagati y'abayobozi n'abaturage ndetse no gusabana.


text:
Andy ryabanje kuba nk’izina ry’akabyiniriro ryaturutse mu guhina Andrea, noneho bigeraho rihinduka izina ku giti cyaryo.
Ryahise riba izina rihurirwaho n’abantu bose baba abakobwa cyangwa abahungu.
Bamwe bandika Andi, Andrea, Andrew, Andres, Anderson, Andreas n’ubundi buryo butandukanye.
Bimwe mu byo ba Andy usanga bahuriyeho
Iyo ari umukobwa aba ari umunyamwete, ashaka ko ibintu byose arimo byihuta ku buryo muri we adakunda ijambo ihangane.
Ni umuntu ubaza ibintu byinshi, wisanzura ku bandi, ukundwa kandi uzi kuganira. Ni umunyamwete nicyo kintu abantu baba bamuziho , ni impirimbanyi kandi aruhuka ari uko ageze ku byo yifuza.
Mu rukundo arirekura akaganira kandi akifuza ko n’umukunzi we babana nta kwishishanya.
Iyo ari umuhungu Andy aba akunda umutekano usesuye ndetse no gukora ntawe umuhagaze hejuru cyangwa se ntawe umushyizeho igitutu.
Akunda kunoza ibyo akora, agira ikinyabupfura akaba ari nayo mpamvu aba yumva ko ntawe ukwiye kugira ibyo amubwiriza.
Kuryoshya biri mu bigize ubuzima bwe, akunda umuziki utuje kandi aba yikundira kujya mu birori no gusabana n’abandi. Ntabwo akunda ibintu byo kwigora ngo umuntu avunike akora cyane aba aziko ibintu byose bibaho ku bushake bw’Imana wavunika cyangwa utavunika ko ushobora guhirwa.
Akunda umuntu umushimira igihe hari impano yagaragaje kandi bituma arushaho gukora cyane.
Abahungu n’abakobwa bahabwa iri zina usanga barihebeye ibirori ndetse badatana n’aho byabereye.
Iyo akiri umwana Andy aba ashimishije ateye imbabazi ariko uko akura atangira gutinya ndetse akaba akeneye umuntu umutera umwete ndetse umushyigikira mu byo arimo.


text:
Kuki ubwami bwo mu ijuru bugereranywa n’akabuto ka sinapi?
Umwami Yesu yakoresheje akabuto ka sinapi ashaka ko abigishwa be bamenya ukuri .Yashakaga kwerekana icyarimwe ubwami bw’Imana icyo ari cyo n’ukwizera dukwiye kugira.
Imbuto za sinapi ni imbuto nto cyane. Zishobora kugira amabara atandukanye:Umuhondo umweru n’umukara bitewe n’urubuto wateye uko rwasaga. Izi mbuto zimera nko mu minsi 10 iyo zatewe ahantu heza.
Mu butumwa bwiza bwa Luka hagereranya ubwami bw’Imana n’akabuto ka sinapi:
“Nuko arabaza ati “Mbese ubwami bw’Imana bwagereranywa n’iki, cyangwa nabushushanya n’iki? Dore bugereranywa n’akabuto ka sinapi, umuntu yenze akakabiba mu murima we, kagakura kakaba igiti maze inyoni zo mu kirere zikarika ibyari mu mashami yacyo.”(Luka13:18-19)
Dushobora kwibwira icyo yashakaga gusobanura ku bwami bw’Imana:
•Ugukwirakwira k’ubutumwa bwiza mu isi bwatangiriye ku ntumwa za Yesu.
•Ugukura kw’itorero, aho ritangirana n’abantu bake bakwirakwiza ubutumwa bwiza , bikarangira abantu benshi bakijijwe.
•Ugukura ku mukristo, utangirira igihe yakira imbuto y’ubutumwa bwiza bw’agakiza, agakura agasa na Kristo.
Nta n’umwe utangira ubuzima bw’ubukristo atunganye kandi yizeye agakiza.Twese dukeneye guca mu nzira yo kwiyeza , tugakura mu by’umwuka kugera igihe Yesu azazira.(Abafilipi1:6)
Kugira ukwizera kwavanaho imisozi
Yesu yakoresheje akabuto ka sinapi kugirango atwigishe ibyerekeye ukwizera. “Maze intumwa zibwira Umwami Yesu ziti “Twongerere kwizera.” Umwami ati “Mwagira kwizera kungana n’akabuto ka sinapi, mwabwira uyu mukuyu muti ‘Randuka uterwe mu nyanja’, na wo wabumvira.(Luka17:5-6)
Abakristo benshi ku isi hose ntibasobanukiwe ukwizera icyo ari cyo, ariko mu rwandiko rw’Abaheburayo hatubwira kwizera icyo ari cyo:
“Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri.”(Abaheburayo11:1)
Ukwizera kwerekanywe n’umuntu witwa Aburahamu:
•“Aburahamu arahaguruka aragenda nk’uko Uwiteka yamutegetse….”(Itangiriro12:4)
•“Nuko yizera Uwiteka, abimuhwaniriza no gukiranuka”(Itangiriro15:6)
•“Ahubwo abonye isezerano ry’Imana ntiyashidikanishwa no kutizera, ahubwo akomezwa cyane no kwizera ahimbaza Imana, amenya neza yuko ibyo yasezeranije ibasha no kubisohoza.”(Abaroma4:20-21)
Kwizera ni ukwizera Imana, ntushidikanye kubyo yavuze n’ibyo utareba. Yesu yagize ati:
“Arabasubiza ati “Ni ukwizera kwanyu guke: ndababwira ukuri yuko mwaba mufite kwizera kungana n’akabuto ka sinapi, mwabwira uyu musozi muti ‘Va hano ujye hirya’ wahava, kandi ntakizabananira.(Matayo 17:20)
Ukwizera gutangirira kuri bike ariko kukagera kuri byinshi
Yesu yavuzeko ubwami bw’Imana ari nk’akabuto ka sinapi gatangira ari gato ariko iyo gakuze inyoni ziza kwarika mu mashami yako.
Abakristo bakuriye mu mwami Yesu bagaragaza icyubahiro cy’Imana.Bagaragara nk’urumuri mu mwijima, bakayobora abandi igikwiye bagendeye ku ijambo ry’Imana. Yesu yagize ati:
“Muri umucyo w’isi. Umudugudu wubatswe ku mpinga y’umusozi ntubasha kwihisha. Nta bakongeza itabaza ngo baritwikirize intonga, ahubwo barishyira ku gitereko cyaryo rikamurikira abari mu nzu bose. Abe ari ko umucyo wanyu ubonekera imbere y’abantu, kugira ngo babone imirimo yanyu myiza, bahereko bahimbaze So wo mu ijuru.”(Matayo5:14-16)
Nitugira ukwizera guhamye tuzaba mu mugabane w’abazaragwa ubwami bw’ijuru.
Sophie @agakiza.org


text:
Umuntu atiriwe ajya mu mvugo z’abahanga, ibyo bavuga binahura n’amwe mu magambo aboneka mu bitabo bikurikirwa na benshi mu myemerere yabo, yaba muri kowani y’abayisilamu no muri bibiliya y’abakirisitu; bose bafite aho bahurira mu kubuza abayoboke babo kuvuga nabi cyangwa gukoresha amagambo mabi yateza umwiryane mu batuye isi.
Ariko se kuki urwango rukomeza? “Yewe (Muhamad), bwira abagaragu banjye bakoreshe imvugo nziza kuko shitani arabateranya, rwose shitani ni umwanzi ugaragara w’Umuntu. isura yitwa “Al-Isra 17:53” ; Indirimbo ya karahanyuze mu Rwanda iti “Nujya ku isoko ugure inyama iryoshye kurusha izindi, undi agura inyama y’ururimi ”; “Ijambo ryose riteye isoni, ntirigaturuke mu kanwa kanyu ahubwo uko mubonye uburyo mujye muvuga iryiza ryose ryo gukomeza abandi kugira ngo riheshe abaryumvise umugisha ”, Abefeso 4:29
Ko abenshi ku Isi ari abasenga kuki barenga bakarangwa no gukoresha amagambo ateza umwiryane mu Isi, bagatuma idatekana kubera ibikorwa byabo by’ubwenge, umunwa, amaboko n’ibindi.
Inyungu bwite zarenze kure inyungu rusange, usanga umunu umwe ashobora kwica abantu benshi kubera ikibazo cye bwite gusa, ingero z’ibibera ku isi ni nyinshi aho usanga yuzuye ubwangizi.
Uwitwa Stephen Paddock yarasiye abantu kuri hoteli ya Mandalay Bay, hagwa inzirakarengane mirongo, bakomereka amagana, arangije nawe arirasa; ahandi ugasanga umwiyahuzi yiturikirijeho igisasu agahitana inzirakarengane, bamwe biyitirira imyemerere y’idini runaka abandi bakabikora ntihamenyekane impamvu.
Impamvu zikomeye zikomeza gukongeza urwango ku Isi
Ukwibona no kwiyumva
Kuwa 19 Nzeli 2017 ubwo habaga inama y’Umuryango w’Abibumbye , mu ijambo ritari ryitezwe n’uwo ariwe wese ko ryavugwa n’Umuyobozi ukomeye w’igihugu cy’igihangange kandi rikavugirwa ahantu nka hariya, Donard Trump araterura ati “…..Nzakuraho cyangwa nzasenya Koreya y’Amajyaruguru” ndetse anakomeza yibasira Iran.
Ahanini mwene izi mvugo nta kindi ziba zigamije uretse gukongeza intambara no gukurura ariko by’umwihariko no gutuma abanyagihugu barebana ay’ingwe, bigakurura ubwicanyi bwa hato na hato.
Nk’aho ni ho uzasanga bamwe bashaka uburyo bwo kwirwanaho, Koreya ya Ruguru ikigwizaho ibitwaro bya kirimbuzi byakoreka Isi, kuvuka kw’imitwe y’ibyihebe n’ibindi.
Rimwe na rimwe uzanumva abaturage b’igihugu iki n’iki biciwe aha, bafashwe bugwate, bashimuswe cyangwa bagabye ibitero aho abantu bari mu bikorwa runaka.
Mu minsi ishize na none hongeye kumvikana amagambo y’irondaruhu muri Amerika ku bakinnyi ba Basketball nabwo bitewe n’imvugo zikarishye, ibi kandi no mu mupira w’amaguru byagiye bibaho.
Gushaka kwigira umupolisi w’Isi
Ni kenshi ibihugu bijya bigirana amakimbirane ndetse bikanarenga imbibe bikagera naho za Ambasade zifungwa n’ababihagarariye bakirukanwa kubera gusa umwuka mubi watewe no kuba igihugu kimwe gishaka gutegeka ibindi no kugiha amabwiriza gikurikiza no kuyoboka imwe mu mirongo ya politiki. Ikibabaje iyo mirongo yirengagiza ko n’ikindi gihugu gihatirwa kuyiyoboka bitandukanye n’icyerekezo gifite, amahitamo y’abaturage n’ibindi. Nyamara uzumava abo bashaka ko ibyabo ari byo biyobokwa aribo batanga amasomo ya ‘demokarasi”!
Igihugu runaka cyanze ayo mabwiriza, iyo kigikenera inkunga zishobora guhagarikwa.
Ariko se wasobanura ute ukuntu umuntu akunda abanyagihugu b’igihugu runaka kuruta ba nyira cyo? Binagera n’aho gitera hitwajwe isura ya demokarasi.
Ukwibasira imyemerere y’abantu runaka
Hari abiyambika isura y’imyemerere y’idini nta kindi bagamije uretse gukongeza urwango ku isi no kugaragaza isura mbi y’abo yiyitiriye. Ibi nabyo bikagira ingaruka ku mutekano w’Isi, abaturage n’ibihugu biturukwamo na bamwe muri abo bitiriwe iyo myemerere bagahabwa akato gukandagira mu gihugu bashaka. Twumva cyane ibitero by’abiyahuzi biyitirira imyemerere y’idini ya Islam.
Ubujiji mu myemerere
Usobanura ute ko umuntu ashobora kwica inzirakarengane yishingirkirije inyigisho n’imyemerere y’idini runaka? Nta gitangaza ko umuntu ashabora gukangurira no kwigisha abandi kwica inzirakarengane ashingiye ku nyigisho z’imyemerere y’idini runaka kuko akenshi abo babikora nabo aba ari abahanga bazi guhitamo bamwe mu bafite intege nke mu myemerere, bakennye cyangwa bafite ibindi bibazo byabo bwite n’inyungu runaka.
Nyamara nta dini na rimwe ryigisha ko kwica inzirakarengane ari byiza ahubwo usanga yose ahurira mu kwigisha amahoro, ubumwe, ubwiyunge, gukundana, kutamena amaraso n’ibindi. Ababikora bo bashingira ku ki?
Mu Rwanda mu gihe cya Jenoside yakorewe Abatutsi 1994, hari bamwe bijanditse mu bwicanyi hifashishijwe imirongo n’inyigisho za Bibiriya nyamara abazibigishije bari bazi impamvu babikora, bari bazi neza abo bazigisha ko bafite intege nke mu myemerere, ari injiji, ko bamira bunguri badashunguye.
Ubu mu bihugu bimwe hari abigishwa buhumyi korowani, bakavamo ibyihebe ngo bararwana ku idini y’ukuri.
Wazirikana ibi “Ubu twamaze kumenya kuguruka mu kirere nk’inyoni, no kuba mu nyanja nk’amafi, igisigaye ni ukwiga kuba ku isi nk’abantu”, George Bernard Shaw
Ngiki icyananiye abantu kubera ubushake buke no kubera inyungu zabo bwite (Ukwikunda) kuko ibyari bikomeye twarabyize turabimenya, turanabikora nyamara ibyoroshye byaratunaniye (kubana mu bwubahane nk’abantu).
Mahatma Gandhi we yagize ati “Ijisho nirihorerwa irindi, isi izaturwaho n’impumyi gusa” naho Albert Einstein yungamo ati “Amahoro ntashobora kuboneka hakoreshejwe imbaraga (ingufu) ahubwo agerwaho biciye mu kumva kimwe ibintu/kumvikana.”
Ndagijimana Ibrahim, Impuguke akaba n’umusesenguzi muri Politike, Ubuyobozi n’Imiyoborere Myiza; ari gukorera impamyabumenyi y’ikirenga (PhD) mu ishami ry’Ubuyobozi n’imiyoborere myiza muri Jomo Kenyatta, University of Agriculture and Technology (JKUAT).


text:
Minisitiri w’intebe Édouard NGIRENTE yasabye amadini n’amatorero ko hari ibintu bakwiye gukorera abayoboke b’ayo madini n’amatorero atandukanye hirya no hino mu gihugu bigamije kurushaho gufasha abanyarwanda mu iterambere cyane cyane hirindwa ibidindiza abanyarwanda mu iterambere.Ni mu rwego rwo kugira ubufatanye hagati y’amadini n’amatorero kuri gahunda za guverinoma y’u Rwanda zikubiyemo intego za guvernoma y’u Rwanda muri gahunda yayo y’iterambere ryihuse y’imyaka irindwi (7) kuva mu mwaka wa 2017 kugeza mu mwaka wa 2024 aho goverinoma y’u Rwanda igamije kwihutisha iterambere rirambye kandi rigera kuri bose,ibi kugira ngo bigerweho birasaba ubufatanye hose mu nzego zitandukanye.
Babinyujije kuri twitter,minisitiri w’intebe yagize ati:
”Amatorero n’amadini arasabwa kongera ingufu mu gushishikariza abayoboke banyu kurushaho kwitabira ibikorwa bibavana mu bukene,nko guhinga kijyambere,kugira isuku hose kandi muri byose cyane cyane mu ngo zabo n’aho basengera.…muzadufashe kandi kwigisha abakirisitu kugira ubwishingizi mu kwivuza”.
Minisitiri w’intebe Édouard NGIRENTE yavuze ko guverinoma isaba itorero ry’abangilikani n’andi matorero n’amadini kurushaho gufatanya na guverinoma mu gushyira mu bikorwa gahunda zayo zigamije guteza imbere imibereho myiza y’abanyarwanda,
Minisitiri w’intebe yagize ati:
”Twibuke ko umuturage udafite ubuzima bwiza adashobora kuba umukirisitu mwiza”.
Amatorero n’amadini yasabwe gukomeza gufatanya na guverinoma kugira ngo ibyo guverinoma y’u Rwanda iteganya kukorera abaturage bizabashe kugerwaho neza cyane cyane ibikubiye muri gahunda ya guverinoma y’imyaka irindwi bizagira uruhare mu iterambere ry’u Rwanda ndetse no gufasha abaturage kugira imibeho myiza.


text:
Itorero EDNTR rurageretse na Unguka Bank
Umutungo w'umuntu n'intavoberwa,ariko Unguka Bank yo ntibikozwa kubera gukorana nabamwe mubiyitirira itorero EDNTR bayobowe na Twagirimana Karoli.Inkuru ikomeje gusakara ko itorero EDNTR ryabikije amafaranga muri Unguka Bank nyuma bumva ko Twagirimana Karoli yayabikuje. Twahamagaye ushinzwe ishami rya Unguka Bank mu karere ka Muhanga kugirango tugire icyo tubivuganaho ambwira ko amafaranga bayahaye ubyemerewe. Rwangombwa John Guverineri wa BNR
Twakomeje gushaka amakuru duhamagara Vestina Nyiranyamibwa kuri 0788308211 tunamwohererezaho ubutumwa tumubaza impamvu batanze amafaranga y'umukiriya?Vestina Nyiranyamibwa yansubije ko we ibyo atarabizi azabikurikirana. Twongeye kumubaza aho bigeze kugirango umukiriya ahabwe amafaranga ye?Vestina Nyiranyamibwa yasubije ko hari ibyo bamutumye nabizana bazayamuha. Bishop Nyilinkindi Thomas Ephrem uyobora itorero EDNTR
Twaje kubaza uhagarariye itorero rya EDNTR Bishop Nyilinkindi Thomas Ephrem uko ikibazo kimeze naho bigeze gikemuka?Bishop Nyilinkindi yagize ati:Twagirimana yatwibye ibihumbi mirongo irindwi y'u Rwanda(7.00000 frw)none Unguka Bank iratugora ngo dutegereze urubanza yajuririye,ikindi cyadutangaje n'uburyo Unguka Bank yafashe konti imwe ikajyaho abantu babili batandukanye. Bishop Nyilinkindi yagize ati:Konti y'itorero ryacu yariho Nderera Gahogo EDNTR yari nimero 302000015700-10 ariko bagashyiraho Twagirimana Karoli ntaho bashingiye. Twagirimana Karoli
Uretse banyiri konti n'undi wese yakwibaza nigute abantu babili bayisangira?Abanyarwanda benshi bumvise ayo mahano ntabwo barumva ukuntu Unguka Bank ikora amakosa igakomeza gutsimbarara ku makosa aho bagashubije umukiriya amafaranga ye. Abashinzwe amabanki twaganiriye ,ariko bakanga ko dutangaza amazina yabo badutangarije ko EDNTR niramuka ireze Unguka Bank bizayibyarira ikibazo.
Umwe ati:Ibyo Unguka yitwaza ko hari urubanza rwarezwe ntabwo rwaregewe guha uwariwe wese amafaranga y'itorero rya EDNTR ,ikindi ntabwo iyo urubanza rutaracibwa banki ifatira umutungo w'umukiriya ntarwandiko rw'urukiko . Amakuru bakomeje badutangariza ni uko kizira kuvogera umutungo w'umukiriya muri banki kuko ubwo bubasha butangwa n'urukiko gusa. Bishop Nyilinkindi we ngo yiteguye kuganisha Unguka Banki murukiko kubera kumwibira amafaranga.
Twabajije Twagirimana niba inkuru ivugako yaba yakuye amafaranga muri banki yitwa Unguka Bank aribyo cyangwa ataribyo?Twagirimana Karoli yadutangarije ko yayabikuje nkubyemerewe kandi ubufitiye uburenganzira. Twabajije aho akura uburenganzira kandi atariwe uyobora itorero EDNTR?
Twagirimana ati:Gukuraho amafaranga sicyo kibazo ,ahubwo ikibazo Nyilinkindi arya wenyine nkande?ubwo ajye arya amwe nanjye ndye ayandi.Nguko uko Twagirimana Karoli yabikuje amafaranga y'itorero EDNTR akayakubita umufuka. Abashinzwe kurwanya akarengane nimutabare amazi atararenga inkombe.
Kimenyi Claude


text:
Ku mugoroba wo ku wa 29 Nyakanga 2018 nibwo amakuru y’ urupfu rwa Pasiteri Kamanzi Théophile wayoboraga Eglise Apostolique pour le Réveil au Rwanda (EARR) akaba n’Umuhuzabikorwa w’Igiterane Rwanda Shima Imana yamenyekanye.
Saa 23h 50 nibwo Pasiteri Kamanzi yashizemo umwuka azize uburwayi bwa kanseri y’igifu. Yaguye mu bitaro bya Kaminuza bya Kigali, CHUK aho yari amaze icyumweru arwariye.
Pasiteri Kamanzi yatangiye kuremba mu mpera z’umwaka ushize ariko akomerezwa cyane mu ntangiriro za Mutarama 2018 ndetse aza no kujya kuvurizwa mu Buhinde muri Gicurasi, aho yamaze ukwezi yitabwaho n’inzobere zo muri icyo gihugu.
Dunia Ali Gilbert wabaye Umunyamabanga wihariye wa Pasiteri Kamanzi Théophile mu myaka ibiri, yatangarije Igihe ko igihugu kibuze umuntu w’ingenzi.
Yagize ati ‘‘Mu kwezi kwa mbere ntiyageze mu biro kuko yari arwaye cyane. Yavuye mu Buhinde agaruka mu Rwanda akajya avuga ubutumwa ariko ubona agikomeye. Mu cyumweru gishize yararembye bamujyana muri CHUK. Mu masaha y’ijoro nibwo yitabye Imana.’’
Yakomeje ati ‘‘Ni umuntu wabaga mu kanama nkemurampaka ka Peace Plan, yigeze kuyobora Rwanda Shima Imana. Buri munota yakiraga abashumba bamugisha inama. Yari umupasiteri ufite ukuri kw’ijambo ry’Imana, utaripfana kandi w’inyangamugayo.’’
Pasiteri Kamanzi ni we wari uhagarariye Eglise Apostolique pour le Réveil au Rwanda (EARR), ifite amatorero agera kuri 36 hirya no hino mu gihugu; yanabaye Umuyobozi Mukuru w’Umuryango, Peace Plan na Rwanda Shima Imana.
Igiterane Rwanda Shima Imana cyatangiye mu Rwanda mu 2012 binyujijwe mu Muryango Rwanda Driven Ministries/Peace Plan gihuza Abanyarwanda baturutse mu matorero atandukanye ya Gikirisitu.
Pasiteri Kamanzi wari utuye i Nyamirambo Cosmos, asize umugore Umulisa Médiatrice babyaranye abana bane, barimo abakobwa batatu n’umuhungu umwe.
Umuryango wa Pasiteri Kamanzi nturatangaza igihe umuhango wo guherekeza nyakwigendera uzabera.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
RIP Pasiteri Kamanzi Théophile.Twihanganishije umuryango wawe. Nta hantu na hamwe Bible yigisha ko umuntu upfuye aba yitabye imana.Dore uko Bible yigisha ku Rupfu.Upfuye ntabwo aba yumva (Umubwiriza 9:5).None se yakitaba imana gute kandi atumva?Urugero:Igihe Yakobo bamubwiraga ko umuhungu we witwaga YOZEFU yapfuye,ntabwo yavuze ko umwana we yitabye imana.Ahubwo yavuze ko azasanga umwana we mu gitaka (Itagiriro 37:35).ADAMU amaze gukora icyaha,imana yamubwiye ko azapfa,agasubira mu gitaka (Itangiriro 3:19).Ntabwo yamubwiye ko azitaba imana nkuko amadini yigisha.Bible yigisha ko upfuye yakoraga ibyo imana idusaba,azazuka ku munsi w’imperuka,agahembwa ubuzima bw’iteka muli paradizo (Yohana 6:40).Abantu bapfa biberaga mu byisi gusa,biba birangiye batazazuka kuko imana ibafata nk’abanzi bayo (Yakobo 4:4).Bible ivuga ko igihano cy’abanyabyaha ari urupfu rwa burundu.Niba koko iyo dupfuye tuba twitabye imana,UMUZUKO ntabwo wazabaho.Ikindi kandi,twajya dukoresha umunsi mukuru ko umuntu wacu yitabye imana.Kuki se turira aho kwishima?


text:
MENYA UBURYO BWAGUFASHA KWIRINDA NO KURWANYA IMINKANYARI
Bibe ihene, ingona ,ingamiya cyangwa umubiri wawe iminsi ntirobanura amaherezo umuntu ,igikoresho cyangwa ikindi kintu runaka kigira iminsi kigasaza. Imikanyari ni kimwe mubyerekana ko uri kugana muzabukuru uko iminsi itambuka niko uruhu rugenda rusaza rukazana iminkanyari kandi uko niko biri ntanicyo wabihinduraho ariko ushobora kugabanya umuvuduko cyangwa se ukagabanya uburyo uruhu rwawe rugaragara nkurushaje ukagabanya iminkanyari.
kuri ubu twabateguriye uburyo ushobora gukoresha uri murugo kandi bwa gakondo ukarinda uruhu rwawe kuba rwagaragaza iminkanyari.
Nkuko tubikesha urubuga topsante.fr ubu ni uburyo bwizewe bwagufasha kurinda uruhu rwawe:
.
.
Ipapaye
.
Uko urya ipapayi nyinshi niko iminkanyari igabanuka kuruhu rwawe
Urubuto rw’ipapayi burya si ugufasha abantu bagize ikibazo munda cyo kubura umusarane(impatwe cyangwa constipation mu indimi z’amahanga ) burya ipapayi ifite umumaro ukomeye cyane mukuba warinda umuntu kuba uruhu rwe rwaterwa n’iminkanyari kandi burya ipapayi igira umumaro munini mukurinda impyiko iyo uriye imbuto z’ipapayi burya uba wirinda kuba waterwa n’indwara z’impyiko Burya ipapayi igira amatembabuzi arinda uruhu kuba rwazaza
Kuva ubu nujya uhaha imbuto ntukibagirwe ipapayi hanyuma dore ko rifasha uruhu.
Umuneke
.
Burya umuneke tubona nk’urubuto rusanzwe ugizwe na 90% by’amazi Kandi nanone umuneke wuzuyemo intungamubiri zifasha umubiri mukurema uturemangingo tw’umubiri Utwo turemangingo nitwo dufasha uruhu mukurema no gusana uruhu.
.
Uburyo umuneke ukoreshwa
.
Mukurwanya iminkanyari Tonora umuneke wawe neza
Fata igice kimwe ugisige mumaso hanyuma utegereze byibuze iminota icumi mbere yo kwoga n’amazi akonje
.
.
Amazi y’ururabo rwa ROZA
.
Amazi y’ururabo rwa ROZA aboneka hose hacuruzwa amavuta nibijyana nayo nyarukira ku iduka hanyuma uyagure
.
Uburyo akoreshwa
.
Fata amazi makeya y’ururabo rwa roza mugihe cy’umunsi uyisige mumaso
Ushobora ndetse no kuvangamo indimo iyi izi nka (citron) cyangwa ndimu kari Ivoka cyangwa avoka(Avocado)
Avoka burya n’ayo ni urubuto rukungahaye muntungamubiri zirinda uruhu Dore ko ikungahaye kuri vitamin E ifasha umubiri by’umwihariko mukurinda uruhuo gusaza ndetse iyi vitamin E irinda uruhu iminkanyari.
.
Uburyo ikoreshwa
.
Fata ivoka yawe ihiye neza saturamo ibice bibiri aha urukoresha igice kimwe vangamo ikiyiko cy’ubuki hanyuma ukoreshe urwo ruvange mumaso urwisige utegereze iminota hagati ya 10-15 ukarabe mumaso ukoreshe amazi akonje.
.
.
Igikakarubamba
.
Igikakarubamba burya gifite acide yitwa malic acid irinda uruhu iminkanyari
.
uko gikoreshwa
.
Fata ikibabi cy’igikakarubamba gisaturemo kabiri hanyuma uharure rwa rurenda rurimo imbere hanyuma witonze mbere y’uko uryama ninjoro fata rwa rurenda wakamuye urusige mumaso byibuze winogereze hagati yiminota 3-4 mbere y’uko uryama.
.
Bimwe mubigomba kuranga amafunguro yawe niba ushaka kwirinda iminkanyari hagomba kubamo n’aya mafunguro arwanya iminkanyari harimo cocombre,urusenda,inyanya,ipapaye ,amagi,ibitunguru,umuceri,tungurusumu,icyayi!
Niba hari ubundi busobanuro mukeneye twiteguye kububaha!
Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama
.


text:
SINZONGERA GUKUNDA
.
Episode 9………………………..
.
Duherukana Joy ajya kunyereka aho aba nkatungurwa no gusanga abana na Ariana…
.
Dukomeze……
Njye na Ariana tugihuza amaso twahise twikanga kuburyo na joy yabibonye. Yampaye intoki nanjye mwerekako ntanzika mufitiye nanjye muha intoki ariko yari afite isoni
,
Ariana: muraho Topsam!
Njye: muraho namwe Ariana we!
Joy: nonese ko mumeze nkaho muziranye
Njye: yego, turaziranye
Joy: rata Ariana, uyu muhungu uramuzi?
.
Aho kugirango amusubize yahise asohoka yihuta asa nkaho agize akabazo…
Njye na joy twakomeje kwiganirira, ariana ntiyagaruka. Joy yasohotse hanze ngo arebe ibyo ariana atetse niba byatunganye agezeyo aramubura , asanga ibiryo byabuze ubiteka birashirira yahise agaruka ambwira uko bigenze ambwirako ariana amubuze ,sinabyitayeho . joy yanzaniye amafunguro turirira ubundi aramperekeza nk’umwana wa karitsiye(cartier) tugenda twiganirira …
Joy: sha topsam, ngiye kukwitaho muri iyiminsi kuko nukuri niwowe muhungu wenyine kuri iyi campus nabonye inzi.
Njye: urakoze, nanjye nzakwitaho , Imana ishimwe mbonye mushiki wanjye uzajya unyitaho
Joy: ngo mushiki wawe?
Njye: ntabwo ushaka kuba mushiki wanjye?
Joy: ndabishaka , nzakubera nikirenze mushiki wawe,,, ariko topsam, wowe na Ariana muziranye hehe, konabonye asa nkaho hari ibyo muziranyeho?
Njye: tuziranye ahantu henshi, uzamubaze azakubwira
Joy: mbabarira umbwire niwowe mbajije
Njye: Ariana nawe ni mushiki wanjye nkawe.
Joy: ok, wanze kumbwira nzamwibariza… Bye nsubiyeyo, nawe ejo nzaza unyereke aho uba , ngaho banza umpe telephone N° zawe…
Njye: ni 0727164955
Joy: bye
Njye: bye , tuzabonana ejo
.
Joy yasubiyeyo nanjye ndigendera ninjira ghetto njya douche, mvayo ndateka ndarya, ndaryama…. Nabyukijwe na 4ne irimo gusona , mbona ni numero ntazi. Nyitabye nsanga ni joy
.
Njye: hello!
Joy: umva , Ariana musanze arimo kurira yicaye inyuma y’inzu wenyine
Njye: none se yabaye iki?
Joy: ngo yakubonye yibuka byinshi yumva biramukomerekeje
Njye: hahhhh , arinjye nawe se ninde wagakomeretse
Mubwire ngo ankureho imitwe
Joy: nukuri yarize, ese ubundi wamukoze iki, yanze kubimbwira
Njye: ntabwo yatinyuka , kuko ibyo yakoze biteye isoni , azabikwibwirire
Joy: munshyize murujijo , bye
Njye: bye, wibuke kumubwira uko nakubwiye
.
Huum!!! Ibibazo birateye , nibazaga icyatumye ariana yongera kunyibuka , wagirango yari yibagiwe amahano yankoreye, ngo yibutse? Nakomeze yibuke… Numvaga Ariana atahinduka , numvaga uko yabigira kose ntamugarukira.
Nabyimye agaciro ndakomeza ndiryamira… Narabyutse njya kureba Brian tujya kwikinira umupira tuvuyeyo dukora revision(dusubira mu amasomo)
Narimfite intego yo kwiga neza bihagije kuburyo nzasoza neza ntakibazo kivutse, nigaga isomo ry’icungamari
.
Numvaga ibintu by’urukundo bitandimo, kuko ibikomere nari mfite byari bihagije, ikibazo ni uko ariana yari akomeje kunyendereza, yiyibagije ukuntu yanyihakanye imbere ya Alex… Nibazaga ngo: Ese ni iki gituma ariana atangiye kungarukira? Ese yaba yarahindutse? Apuu nari naravuze ngo: SINZONGERA GUKUNDA.
Bwarije mbona ariana arampamagaye nanga kuyifata, anyandikira sms, ivuga ngo: NARAHINDUTSE SINKIRI WAWUNDI. nirinze kumusubiza kuko numvaga namusubiza nabi ndamwihorera. buracya dusubira kwiga uwo munsi joy yarampamagaye turahura twicara ahantu dufata ama fresh-air, tuganira
.
Joy: sha , ejo ariana yari yarembye erega
Njye: ntamakuru ufite… Ariana twari tuziranye mumwaka ushize
Joy: ni iki cyatumye umwibagirwa se? Ese wambwiye ibyabaye ko ndi nka mushiki wawe basi nkakugira inama
Njye: joy,,, nyumva neza. Niba udashaka kumbabaza, utongera kuzana Ariana mu ibiganiro byacu. Ariana murabana ariko ntabwo umuzi, ushime Imana niba yarahindutse
Joy: sinumva icyo ushaka kuvuga
Njye: Ariana niwe muntu wambabaje nkumvako ampamije
Joy: ibyo nibyo nshaka kumenya
Njye: nubundi ntampamvu yo guhishira umurozi
Joy: nukuri mbwira
Njye: Ariana twakundanyeho
Joy: ngo iki?
Njye: icyo nakubwira ni uko yambabaje , nawe nizo soni afite… Ndakwinginze sinakubwira uko byagenze kuko naba mennye amabanga yanjye nawe
Joy: birumvikana kandi birahagije, murukundo habamo kubabara no kwishima , ibyara ngiye nizereko byarangiye bitazongera
Njye: joy, utumye umutwe undya, reka ntahe
Joy: tugende nkuherekeze
.
OMG joy yatumye mvuga kandi bitari ngombwa, yaramperekeje angeza munzu , yari aje no kuhareba… Nagotomeye amazi kuko numvaga ndimo kugurumana… Buri gihe iyo nibukaga cg nkatekereza ariana byatumaga umutima utera cyane nkamererwa nabi… Joy yaransuye gusa ntakintu cyo kumwakiriza nari mfite, kuko yari yemeye kumbera mushiki wanjye , yamfashije guteka turarya hashize akanya ndamuherekeza murenza irembo arataha.
Buri mugoroba nakiraga message za Ariana , ngo: ijoro ryiza,,, ngo: kuki nanga gufata 4ne? Nizindi nyinshi gusa sinigeze musubuza n’imwe… Oya yari yarambabaje pe.
Mucyo yanyohererezaga amafaranga nkifata neza nka abandi, hari n’igihe papa nawe yateragaho utwatsi, mbese ntacyo nari mbaye… Ubuzima bwa kaminuza bwarandyoheye kuko namenyanye n’abandi bahungu benshi ntabwo naburaga abansura , nakomeje kuzajya njya gusenga , natangajwe n’uko nasanze Ariana aba muri korari(choir)
Nibazaga aho yaba yarakuye umutima wo kugarukira Imana nyuma y’amahano yakoze. Yasaga n’uwahindutse gusa njye ntacyo byari bimbwiye… Sinari nkimwitayeho
.
Umunsi umwe nari ndikumwe na joy na Brian turimo gukora revision tuniganirira… Mbona Ariana araje nawe aradusanze turigana ntacyo bimbwiye… Yari azi gutera imbozi nka kera,,, Adutera courage yo kuganira turaseka turishima, njye nawe twirengagije ibyabaye hagati yacu. Joy siyamvaga iruhande yabaga anyisanzuraho, andyama ku ibibero kandi na ariana ahari. Uko turi bane, njye (topsam), Brian,joy na Ariana twakoze group tukazajya twigana tunaganira… Brian yatangiye kugenda akunda Ariana , nanjye sinigeze mubwirako tuziranye…
.
Brian: umva topsam, nsigaye nemera Ariana, ariko ntinya kubimubwira ko mukunda kuko ntinya indobo, ntahandi twari twahurira uretse blague za group gusa, naho ubundi mbona ntacyo atwaye
Njye: fatiraho rero, gusa umwitondere, urukundo si imikino
Brian: ndiyizera man ntabwo azantera indobo, ahubwo se buriya ko mbona asenga cyane , buriya ibintu byo gukundana yaba abizi ra?
Njye: umva , rekera aho uwo uvuga ntabwo umuzi
Brian: nzamwigisha gukunda, cyokora mbona yitonda, nawe uzafatireho kuri joy mbona akwemera kandi arakeye kurusha ariana
Njye: Joy ni nka mushiki wanjye
Brian: kuburyo utamugira inshuti se?
.
Ahaaa, Brian yari yakunze Ariana, nanze kumuteranya mubwira ibya Ariana ndamwihorera ngo nawe agerageze amahirwe… Muri iyo minsi Alex yarampamagaye arambwira ngo ariana yiguze umumarayika ngo yaramwanze , ngo yamubwiyeko yihannye agiye gushaka umusore w’imico myiza…
Njye narumiwe gusa siniyumvishagako Ariana yava ibuzimu akagaruka ibuzima…
.
Muri iyo minsi joy yanyitayeho akanyereka urukundo ruhagije, aho nabaga indi ntarimo kwiga twabaga turikumwe…
Umunsi umwe ndi kumwe na joy, nakiriye sms ya Ariana ivuga gutya: ndabareba aho wowe na joy mwicaye, muraryohewe, ese ntabwo wakumva imiborogo yanjye , basi ukanca amande yose ushaka ariko ukangarukira, naraguhemukiye ndabyemera, mbabarira, nakubwiyeko nahindutse… Amaraha yose narayaretse nahindutse Ariana mushya, mbabarira unyumve kuko niwowe wenyine mu abo nahemukiye numvako nasaba imbabazi kandi numva wazambera umugabo, ibyo nakoraga byari ubwana , ariko ubu narakuze , mu abo twakundanye bose niwowe utarashatse kunyangiza, naho abandi bishakiraga kunsambanya gusa , ariko wowe nubwo naguhemukiye wowe wari umuziranenge,,, topsam mbabarira ndagufuhira kukubonana ninshuti yanjye Joy birandemerera, ngarukira niteguye gukora ibishoboka ngo ngaruke mumutima wawe nkomore ibikomere naguteye… Ubitekerezeho , nibura unsubize
.
Nanjye namusubije gutya: INGESO IPFA ARI UKO NYIRAYO APFUYE.
.
Ino sms ntabwo nayeretse joy, nubwo twari turi kumwe… Muri ayo masaha joy yagarutse kunsura
Ariko uwo munsi wambereye surprise…
.
Joy yaratinyutse ambwira gutya
.
Joy: topsam, nyumva neza , mbanye nawe igihe kinini , naguhishe byinshi byamvunaga mumutima , ariko uyumunsi ningombwa ngo ubimenye ndambiwe kuba mushiki wawe , ndashaka kuba uzakubera umugore w’igihe cyose… Ndashaka kuguhoza amarira Ariana yaguteye, nkakondora, ntakindi nkusaba uretse kunkunda no kumpa umutima n’urukundo byawe , sinitaye kuri ariana cg abandi mwakundanye, byari kera, wowe ndagushaka ubu. ubitekerezeho uzambwira: NDAGUKUNDA !!!
.
Yebaba yebaba, umvako nigenje, ndahitamo ndeke inde? Ariana yambwiye ibye na joy anyeruriye ukuri kwe… Nari narihaye intego ko ntazongera gukunda, ikibabaje ni uko joy na Ariana babana muri ghetto imwe…
Ese nkore iki?
.
Episode 10
Loading…………………..


text:
MINIJUST, CNLG ndetse n’abanyamakuru ubwabo bagira inama abanditsi bakuru na ba nyir’ibitangazamakuru cyane ibikorera kuri interineti kwitondera ubutumwa bushyirwa ku nkuru bubiba ingengabitekerezo bugahakana bukanapfobya jenoside.
Ibitangazamakuru bikorera kuri interineti ibyinshi bigira ahagenewe abasomyi, aho umuntu ashobora gutanga igitekerezo ku nkuru yasomye, akenshi buba kiba kijyanye n’ibyiyumviro bye.
Hamwe na hamwe usanga hari abifashisha uyu mwanya mu gutanga ibitekerezo by’urwango, by’amacakubiri cyangwa se byo guhakana no gupfobya jenoside.
Minisitiri w’Ubutabera Johnston Busingye avuga ko iki kibazo kitari mu Rwanda gusa, ngo kuko bene ibi byaha byugarije isi yose. Ngo ni ikibazo kigenda cyaguka ku buryo kuri ubu kiri gushakirwa umuti.
Busingye yagize ati “Inkuru zose zigera ahantu zigasomwa hifashishijwe interineti hari urusinga umuntu ashobora gukurikira hakamenyekana imashini zandikiweho.”
Ngo hirya no hino ku Isi hatangwa ubutumwa bw’ibyaha bitandukanye nk’iby’iterabwoba, iby’ihohoterwa rishingiye ku gitsina n’izindi, ngo akaba ari yo mpamvu isi ihangayikishijwe no kubona abandika ubu butumwa barwanywa.
Busingye yemeza ko abashinzwe gukurikirana ikoranabuhanga mu gihugu bari kubikurikirana ku bufatanye n’abandi ku Isi kugira ngo iki kibazo kibonerwe umuti urambye.
Busingye avuga ko “n’ubwo hari abantu badafatwa ntibibibuza kuba ibyaha bidasaza, kandi ejo n’ejo bundi ntibizabatungure babagezeho aho bari hose.”
Dr Bizimana Jean Damascene, Umunyamabanga Nshingwabikorwa wa Komisiyo y’Igihugu ishinzwe kurwanya jenoside asaba itangazamakuru ryo mu Rwanda kutarekura ubwo butumwa kuko bwangiriza byinshi.
Dr Bizimana yagize ati “Itangazamakuru ryo mu Rwanda ntimugatume ibyo bintu bitambuka. Wenda bajye babyandika mu binyamakuru byabo, ariko twebwe tugendere ku itegeko nshinga rya Repubulika y’u Rwanda dukumire ingengabitekerezo ya jenoside.”
Icyo bamwe mu banyamakuru bavuga kuri bene ubu butumwa
Viateur, Ikinyamakuru Ishya n’Ihirwe: Mu itangazamakuru hagomba gushungura kuri ibyo bintu bya jenoside cyane cyane, byaba bibi ntibitambuke kuko bikomeza kubiba urwango mu baturage.
Juventine Muragijemariya, Umunyamakuru kuri City Radio: Mbona ubu butumwa bupfobya Jenoside yakorewe Abatutsi buvuga amagambo akomeretsa, mbifata mu bice bibiri. Igice kimwe numva zajya zidasohoka kugira ngo Abanyarwanda batamenya byacitse. Ariko na none mu nzego zifata ibyemezo zibubonye zihita zimenya ngo Abanyarwanda baratekereza iki, ese umutekano ducunga, ubumwe n’ubwiyunge duhora twigisha bugeze he, mbona ubwo butumwa bwajya bushyikirizwa CNLG, IBUKA n’izindi nzego za Leta zifata ibyemezo ku baturage kugira ngo babone aho bahera bigisha.
Jean Claude Habimana, Radio Salus: Kuba ziriya messages zipfobya, mbona abanditsi bakuru cyangwa se ba nyir’ibitangazamakuru bakagombye kutazireka ngo zihite mu nyungu z’abaturage. Dufite abaturage bajijutse n’abatajijutse, abenshi bakunda byacitse. Abenshi iyo babonye ako kantu ni ko bitwarira kurusha inkuru yose basomye. Mu myaka isaga gato 20 jenoside ibaye mu Rwanda ntitwavuga ngo hari aho tugeze ku buryo dufite abantu bazi ubwenge bazi gutoranya ibizima n’ibitari bizima.
Mu gihe tugifite abantu bataragera kure cyane, ni ngombwa ko buriya butumwa buyungururwa n’abanditsi bakuru cyangwa se na ba nyir’ibinyamakuru.


text:
Mukasekuru ni izina ryumvikanamo guterekera cyangwa se kwiyambaza abakuru.
Byakorwaga n’abo hambere mu kugaragariza abatakiriho ko umuryango ukibubashye kandi ubaha agaciro, ngo hato abazimu babo batazagaruka kubatera.
Iryo zina rero barihaga umwana bagaragaza ko bamweguriye abakuru (kumuterekera).
Muri make, kwita umwana Mukasekuru ni uburyo bwo kugaragariza rubanda ko uwo mwana umubyeyi amwemera ko ari uwe rwose ku buryo amuhaye n’abakurambere.
Ibi bisobanuro byatanzwe n’Inteko Nyarwanda y’Ururimi n’Umuco, RALC


text:
Nta minsi myinshi ishize mu gihugu cy’ubuhinde hibutswe ku nshuro ya 7 ubwicanyi bwibasiye abakristo mu gace ka Orissa bukozwe n’Abahindu ariko iyicwa n’itotezwa ku bakristo muri cyo gihugu rirakomeje aho intagondwa z’abahindu zikomeje kwibasira bikabije abakristo.
Kugeza ubu kuvuga izina rya Yesu Kristo abahindu bakomeje kuvuga ko bitihanganirwa ndetse niba abakristo bakomeje kuvuga iryo zina bagomba kwicwa bakabakatamo ibice bose,bakababarira gusa abemeye kongera kugendera mu myerere y’abahindu.
Nkuko tubikesha ikinyamakuru The Christian Today,muri leta ya Rajasthan mu majyaruguru y’uburengerazuba bw’Ubuhinde,imiryango igera ku 10 y’abakristo yamaze guhunga izo ntagondwa zashakaga kubica.
Pasitori Malkeet Singh umwe mu bahuye n’itotezwa yavuze ko kuva mu kwezi kwa gatandatu batewe ubwoba ndetse bakanabuzwa guterana kuko batari bemerewe kuvuga izina rya Yesu Kristo.Singh amaze imyaka 15 akorera umurimo w’Ivugabutumwa muri ako gace ariko kuva mu kwezi kwa 12 umwaka ushize nibwo yatangiye kumenyeshwa ko agomba kwicwa, ibintu byatumye abakristo benshi batinya kuva mu ngo zabo ngo bajye mu materaniro kubera gutinya ko bagirirwa nabi.


text:
Nakundanye n'umukobwa kw'ishuri, twari mu mashuri y’ isumbuye mu mwaka wa 6 dusezerana kubana ariko nkaba mfite inshuti yanjye nayo yakundaga umukunzi wanjye.
Mbonye yuko inshuti yanjye yazamutwara, ishuri ndivamo ntangira gutegura ubukwe. Hasigaye icyumweru kugira ngo ubukwe bube ya nshuti yanjye ihereza abantu amafaranga baramfata bankingirana ahantu, ya nshuti yanjye irangije ibwira umukobwa ngo niyemere ko baryamana arandekura kandi amuhe n’ amafaranga angana n’ ibihumbi 50frw.
Umukobwa abonye ubukwe bwacu buzapfa kandi hasigaye iminsi mike ngo tubane aremera arabikora byose barandekura.
None ndibaza koko nshakane n'uwo mukobwa wakoze icyo gikorwa cyangwa mureke nishakire undi mukobwa?
Njyewe namusabye ko twaryamana tutarabana arabyanga none yabikoranye n'inshuti yanjye, Sinzi niba ataranamuteye inda!!!
None nshuti zanjye nkomezanye n'uyu mukobwa cyangwa mukatire??


text:
Kugeza ubu mu mitwe y’abakunzi ba muzika ntibiyumvisha ukuntu umuraperi Umuhanzi w’ umuraperi Danny Nanone wari uri muri Pggss 7 yabonye umwanya wa cyenda ubwo iri rushanwa ryasozwaga kuko nawe yari mu bahabwa amahirwe yo kuza mu myanya ya hafi kubera ukuntu yigararagaje mu bitaramo byazengurutse intara ndetse no kuri finali agahagurutsa imbaga.
Kugeza ubu mu mitwe y’abakunzi ba muzika ntibiyumvisha ukuntu umuraperi Umuhanzi w’ umuraperi Danny Nanone wari uri muri Pggss 7 yabonye umwanya wa cyenda ubwo iri rushanwa ryasozwaga kuko nawe yari mu bahabwa amahirwe yo kuza mu myanya ya hafi kubera ukuntu yigararagaje mu bitaramo byazengurutse intara ndetse no kuri finali agahagurutsa imbaga.
Ubwo uyu muraperi yahamagarwaga ku mwanya wa cyenda abantu bose bahise bakoma akaruru bavuga ko bamwibye ndetse abandi bagwa mu kantu batangira kuvuga ko batangiye gukoresha ‘Kata’ rimwe mu magambo akoreshwa muri iri rushanwa rishatse kuvuga ko hari abahabwa imyanya myiza batayikwiriye.
Nta wundi rero watangaza icyatumye Danny Nanone afata uriya mwanya uretse abagize akanama nkemurampaka aribo Aimable Twahirwa, Lion Imanzi ndetse na Tonzi.
Aimable Twahirwe ukuriye akanama nkemurampaka yatangaje ko Dnny Nanone ariwe wikozeho akarenga ku mabwiriza y’iri rushanwa agakora ibitemewe.
Aganira n’itangazamakuru Twahirwa yagize ati: “ hari igitaramo Danny yahanwemo ari nazo ngaruka yaje guhura nazo.
- Aimable Twahirwa
Danny yatanze indirimbo ebyiri yagombaga kuririmba ariwe wazihisemo nkuko buri muhanzi yabikoraga, arangije ageze ku rubyiniro aza guhindura mo imwe ayisimbuza iyindi itari muzo yatanze .”
Nyuma yo gukora ibyo ngo abashinzwe gutegura iki gitaramo EAP bicaye hamwe ndetse n’ abagize akanama nkemurampaka bamukuraho amanota yo muri icyo gitaramo akaba ari nazo ngaruka zamukozeho.
Ababyibuka neza Danny Nanone ubwo yari mu gitaramo cya Pggss7 cyabereye I Rubavu yazamutse ku rubyiniro aririmba indirimbo abantu batazi ariyo ‘Sodier’ dore ko aribwo bwa mbere yari ayishyize ahagaragara ndetse aranabyivugira ku buryo wabonaga itazwi, akaba ari kimwe mu bintu byatunguye abari aho, abenshi batangira kwibaza impanvu uyu muraperi abikoze kandi azi neza ko iri rushanwa iyo abafana batekweretse urukundo bafitiye indirimbo zawe uba utakaza amanota.
Bruce MUSHUMBA
Ibitekerezo
Ikibazo nagize nukuntu amashwi ya public naya ba jurys aba yose akurikiranye ku murongo nkaho babona ibintu bose kimwe😅?? Uwa bonye amanota menshi kuba jury na public abona menshi. Nkibyo Dany nanone yakoze public nayo yarabimenye iramu pénalisant? ?? Kanda hano umusubize


text:
MINISPOC yateguye icyumweru cyo kwishimira uburyohe bw’umuco
Mu gihe Minisiteri y’umuco na Siporo irimo gutegura icyumweru cy’umuco ku nshuro ya Kabiri kizatangira tariki 19 Ugushyingo 2012, irahamagarira urubyiruko kwifatanya n’abandi banyarwanda mu bikorwa biteganijwe muri iki cyumweru kuko bizabafasha kugaruka ku isoko y’umuco.
Iki cyumweru cy’umuco cyahawe insanganyamatsiko igira iti “Umuco isoko y’iterambere”, giteganyijwemo ibikorwa binyuranye MINISPOC yemeza ko bizafasha Abanyarwanda kwishimira ibyiza by’umuco wabo ariko babashe no kwiga byinshi (...)
Mu gihe Minisiteri y’umuco na Siporo irimo gutegura icyumweru cy’umuco ku nshuro ya Kabiri kizatangira tariki 19 Ugushyingo 2012, irahamagarira urubyiruko kwifatanya n’abandi banyarwanda mu bikorwa biteganijwe muri iki cyumweru kuko bizabafasha kugaruka ku isoko y’umuco.
Iki cyumweru cy’umuco cyahawe insanganyamatsiko igira iti “Umuco isoko y’iterambere”, giteganyijwemo ibikorwa binyuranye MINISPOC yemeza ko bizafasha Abanyarwanda kwishimira ibyiza by’umuco wabo ariko babashe no kwiga byinshi biwerekeyeho.
Muri byo harimo imurikabikorwa rizamara iminsi ine rizaba ririmo abarimu n’abandi bantu basobanukiwe neza ibijyanye n’umuco nko kuvuza ingoma, guhamiriza no gucinya akadiho, gukina igisoro, kuboha uduseke n’ibindi byinshi bazajya bigisha buri umwe wese ushaka kwiga, n’ibiganiro bizaca mu bitangazamakuru bitandukanye.
Minisitiri w’umuco na Siporo Mitali Protais ati “Umuco ni imwe mu nkingi igihugu cyacu cyubakiyeho, umuco ushobora kwinjiza ibyiza byo mu mico y’ahandi ariko turakangurira Abanyarwanda ngo hatabaho kwirara, tugomba kuwurinda ibyo byose byawanduza.”
Akomeza avuga ko abantu muri iki gihe babonera ikibazo cy’umuco mu kwambara nabi no kwiyandarika muri rusange nyamara hari n’izindi ndangagaciro zarangaga urubyiruko rwa kera, nko kuba wahagurukira umuntu mukuru, kutareba umuntu mukuru mu kanwa, n’ibindi usanga bigenda bicika, ahanini biturutse ku burangare bw’ababyeyi batagifata umwanya uhagije wo gukurikirana abana babo iyo baba baragiye ku mashuri yaba mu Ntara cyangwa hanze y’igihugu, no kuba kuri ubu nta mubyeyi ugipfa guhana umwana we cyangwa uw’umuturanyi.
Mu nama MINISPOC yagiranye n’abanyamakuru batangaza inkuru zerekeranye n’umuco, Minisitiri Mitali yatangaje ko bateganya kugirana ibiganiro n’abayobozi b’ibitangazamakuru bitandukanye kuko ngo byagaragaye ko bimwe mu bikorwa bitwanduriza umuco, biturutse mu mico y’ahandi akenshi byinjirira bitangazamakuru.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]